title: Puhtauden lunnaat

text: Hitchcock olisi halunnut tehdä "Puhtauden lunnaat" äänielokuvana, mutta tuottaja John Maxwell kaihtoi uuden tekniikan kustannuksia. Elokuvan kuvaukset alkoivatkin mykkäelokuvana. Tilanne muuttui kuitenkin pian ja kesken kuvausten Maxwell päätti, että ainakin elokuvan viimeisessä kelassa pitäisi olla mukana ääni, jotta elokuvaa voitaisiin mainostaa ”osittain puhuttuna elokuvana”. Tämä ei kuitenkaan riittänyt Hitchcockille. Kun elokuva esitettiin tuottajille, Hitchcock oli lisännyt ääniefektejä ja keskustelunpätkiä jo ennen viimeistä kelaa. Hitchcockin tapa käyttää ääntä vakuutti tuottajat, jotka oli tämän jälkeen helppoa ylipuhua siihen, että kaikki keskeiset kohtaukset kuvattaisiin uudelleen äänielokuvana.


title: Puhtauden lunnaat

text: "Puhtauden lunnaat" – kuten monet muutkaan alkuajan äänielokuvat – ei ollut läpeensä äänielokuva, vaan yhdistelmä mykkiä ja äänijaksoja. Avausjakso ja monet muut osat elokuvasta ovat periaatteessa mykkiä, ja niihin on vain lisätty musiikki ja ääniefektejä.


title: Puhtauden lunnaat

text: Kun päätös ääniversion tekemisestä oli tehty, Hitchcock ei tyytynyt pelkästään vuoropuhelun lisäämiseen vaan teki myös kokeiluja äänellä. Kuuluisin näistä on ”veitsi”-kohtaus. Murha tapahtui veitsellä, ja seuraavana aamuna aamiaisella veitsi-sana toistuu lukemattomia kertoja – myös täysin viattomissa merkityksissä – ja vähitellen kaikki muut sanat häipyvät taustalle ja vain ”veitsi” on kuultavissa erittäin selvästi. Kuten lasinen katto "Vuokralaisessa" 1926, niin myös tämä kohtaus oli sensaatio 1929.


title: Puhtauden lunnaat

text: Ääni tuotti myös muita ongelmia. Pääosan esittäjällä Anny Ondralla oli niin vahva itäeurooppalainen korostus, että Hitchcock palkkasi Joan Barryn lukemaan Ondran vuorosanat. Koska jälkiäänitystä ei ollut vielä keksitty, kuvausten aikana Ondra liikutti vain huuliaan samalla, kun Barry luki vuorosanat kulissien takaa. Se vakuutti ainakin New York Timesin kriitikon, joka ihasteli Ondran hyvää englannin kielen taitoa.


title: Puhtauden lunnaat

text: Elokuvan lopussa oleva takaa-ajo tapahtuu British Museumissa (sisällä ja lopuksi katolla). British Museumissa valaistus ei kuitenkaan ollut riittävä, joten paikan päällä ei voinut kuvata. Hitchcock ratkaisi tämän käyttämällä Schüfftanin menetelmää. Tapahtumapaikoista otettiin valokuvat, joista tehtiin oikein valaistut diakuvat. Dioista raaputettiin pois ne kohdat, joissa näyttelijöiden piti esiintyä ja näyttelijöille rakennettiin lavasteet vain siitä osasta, missä heidän piti esiintyä. Kun diakuva sitten asetettiin kameran linssin eteen, diakuva ja lavasteet sopivat saumattomasti yhteen.


title: Puhtauden lunnaat

text: Nämä kohtaukset Hitchcock joutui kuvaamaan tuottajan tietämättä. Tuottaja Maxwell oli jo hermostunut pitkittyneistä kuvauksista ja studion johto tiesi Schüfftanin menetelmästä vain, että se on jokin uusi tekninen jippo. Elokuvan ennakkoesityksessä tuottaja ja studion johto ihmettelivätkin, miten Hitchcock oli ehtinyt käydä kuvaamassa British Museumissa.


title: Puhtauden lunnaat

text: "Puhtauden lunnaiden" ensi-ilta oli sekä arvostelu- että yleisömenestys. "Vuokralainen" oli herättänyt kriitikoissa toivon siitä, että Britanniassa myös osattaisiin tehdä jännityselokuvia, jotka olisivat yhtä hyviä kuin ulkomaalaisetkin. Useimmat Hitchcockin elokuvat "Vuokralaisen" jälkeen olivat kuitenkin olleet tusinatuotteita. "Puhtauden lunnaat" saikin ylistävän vastaanoton ja jopa kaikkein kriittisimmät elokuvalehdet kehuivat sitä. Elokuvaa kehuttiin erityisesti sen tavasta käyttää uuden median – äänielokuvan – mahdollisuuksia.


title: Puhtauden lunnaat

text: Alfred Hitchcockin ensimmäinen cameorooli "Vuokralaisessa" oli syntynyt tarpeesta, sillä parissa kohtauksessa tarvittiin lisää näyttelijöitä. "Puhtauden lunnaissa" hän on ensimmäistä kertaa selkeästi tunnistettavissa. Hän istuu Lontoon metrossa lukemassa kirjaa ja pikkupoika kiusaa häntä.


title: Puhtauden lunnaat

text: "Puhtauden lunnaat" huipentuu takaa-ajoon British Museumissa. Tämä oli ensimmäinen kerta, kun Hitchcock käytti jotakin kuuluisaa monumenttia loppuhuipennuksen tapahtumapaikkana. Myöhemmin seurasivat muun muassa Royal Albert Hall ("Mies joka tiesi liikaa" 1934 ja 1956), Vapaudenpatsas ("Viidennen kolonnan mies" 1942) ja Mount Rushmore ("Vaarallinen romanssi" 1959).


title: Puhtauden lunnaat

text: "Puhtauden lunnaissa" esiintyy ensimmäisen kerran ”syyllisen naisen” teema Hitchcockin elokuvassa. Sama teema toistui myöhemmin monissa merkittävissä Hitchcock-elokuvissa: "Rebekka" (1940), "Kohtalon avain" (1946), "Vertigo – punainen kyynel" (1958), "Psyko" (1960), "Linnut" (1963) ja "Marnie – vaarallisella tiellä" (1964).


title: Kurt Simberg

text: Kurt Eduard Simberg (30. tammikuuta 1913 Helsinki – 17. toukokuuta 1984 Helsinki) oli suomalainen palkittu arkkitehti. Simberg valmistui arkkitehdiksi Teknillisestä korkeakoulusta vuonna 1939. Simberg suunnitteli pääasiassa teollisuus- ja liikerakennuksia, mutta myös asuinrakennuksia. Simberg toimi arkkitehtina oman arkkitehtitoimistonsa Kurt Simberg & Co kautta. Kurt Simberg osallistui moniin arkkitehtuurikilpailuihin, joissa saavutti usein myös menestystä. Hänen tunnetuin suunnittelutyö on Svenska Handelshögskolan eli Hanken Helsingin Runeberginkadun ja Arkadiankadun kulmassa.


title: Kurt Simberg

text: Kurt Simberg oli naimisissa arkkitehti Birgitta Gabriella (o.s. Geitlin) Simbergin kanssa. Heille syntyi kolme poikaa: Henrik 1941, Erik 1943 ja Martin 1948.


title: Kurt Simberg

text: Kurt Simberg asui pitkään perheineen suunnittelemassaan as. oy Haahkatie 2-4 Ab:ssä Lauttasaaressa.


title: Kurt Simberg

text: Kurt Simberg oli innokas purjehduksen ja laskettelun ystävä. Hän osallistui aktiivisesti Suomen Afasiayhdistyksen toimintaan.


title: Kurt Simberg

text: Kurt Simberg liittyi Suomen Arkkitehtiliitto SAFAn jäseneksi valmistuttuaan arkkitehdiksi vuonna 1939. Hän työskenteli SAFAn standardisoimislaitoksessa vuosina 1945–1946. Simberg osallistui aktiivisesti liiton toimintaan toimien mm. liiton hallituksen jäsenenä useaan otteeseen, viimeksi 1968–1969, samoin luottamusvaliokunnan jäsenenä moneen kertaan. Useasti hän myös edusti liittoa pohjoismaisessa yhteistyössä. Hän kuului myös SAFAn rakennushallitukseen vuosina 1963–1973.


title: Lovingin piirikunta

text: Lovingin piirikunta () on Texasin osavaltiossa Yhdysvalloissa sijaitseva piirikunta. Se on asukasluvultaan koko Yhdysvaltojen pienin. Vuoden 2010 väestönlaskennassa piirikunnassa asui vain 67 ihmistä. Sen pääkaupunki () on Mentone.


title: Lovingin piirikunta

text: Lovingin piirikunnalla on pinta-alaa 1 753 km², josta on vettä 10 km² eli noin 0,56 %.


title: Njörður P. Njarðvík

text: Njörður P. Njarðvík (s. 1936) on islantilainen kirjailija.


title: Njörður P. Njarðvík

text: Njarðvík on toiminut muun muassa islannin kielen lehtorina Göteborgin ja Lundin yliopistoissa ja sen jälkeen Islannin yliopistossa dosenttina. Njarðvík on osallistunut aktiivisesti sekä Islannin kulttuuri- että yhteiskunnalliseen elämään. Hän on ollut Islannin radion hallintoneuvoston puheenjohtaja ja pohjoismaisen kirjallisuuspalkintolautakunnan jäsen. Islannin kirjailijaliiton puheenjohtajana hän aloitti vuonna 1978.


title: Njörður P. Njarðvík

text: Njarðvík on julkaissut muun muassa runokokoelman, romaaneja, lastenkirjoja ja kirjallisuuden teoriaa käsitteleviä teoksia. Lisäksi hän on kirjoittanut lukuisia kirjallisuutta, kulttuuria ja politiikkaa käsitteleviä artikkeleita Islannin ja Skandinavian lehtiin.


title: Ruotsin naisten jääpallomaajoukkue

text: Ruotsin naisten jääpallomaajoukkue edustaa Ruotsia naisten jääpallokilpailuissa. Se toimii Ruotsin jääpalloliiton alaisuudessa. Ruotsin naisten maajoukkueen päävalmentaja on Oscar Pettersson.


title: Ruotsin naisten jääpallomaajoukkue

text: Ruotsi on voittanut jääpallossa kuusi naisten maailmanmestaruutta ja on siten naisten MM-kilpailuiden menestynein maajoukkue.


title: Ruotsin naisten jääpallomaajoukkue

text: Ruotsi pelasi ensimmäisen virallisen naisten jääpallomaaottelunsa Suomea vastaan Kemissä 1980. Ottelu päättyi Ruotsin voittoon 3–14. Norjan Ruotsi kohtasi ensimmäistä kertaa 1982 Vänersborgissa, Ruotsissa, ja voitti 19–0. 1990 Köpingissä, Ruotsissa, pelattu ensimmäinen jääpallomaaottelu Neuvostoliittoa vastaan päättyi Ruotsin 8–2-voittoon.


title: Ruotsin naisten jääpallomaajoukkue

text: Ensimmäisen Venäjä-maaottelun Ruotsi voitti lukemin 8–0 Edsbynissä 1992. 1993 Moskovassa Venäjä aiheutti Ruotsin naisten jääpallomaajoukkueelle sen historian ensimmäisen tappion voitettuaan 4–2.


title: Ruotsin naisten jääpallomaajoukkue

text: 2004 Ruotsi voitti Lappeenrannassa järjestetyt historian ensimmäiset jääpallon naisten maailmanmestaruuskilpailut.


title: Ruotsin naisten jääpallomaajoukkue

text: "Päivitetty 3. maaliskuuta 2014."


title: Ruotsin naisten jääpallomaajoukkue

text: "Päivitetty 20. elokuuta 2011."


title: Mobarakin moskeija

text: Mobarakin moskeija on moskeija Haagissa Alankomaissa, jonka on suunnitellut arkkitehti Frits Beck Kuningatar Beatrix vieraili moskeijassa sen 50-vuotisjuhlapäivänä 3. kesäkuuta 2006.


title: Lawrence Durrell

text: Lawrence George Durrell (27. helmikuuta 1912 Darjeeling, Intia - 7. marraskuuta 1990, Sommières, Ranska) oli englantilainen kirjailija, runoilija ja näytelmäkirjailija. Myös hänen nuorempi veljensä Gerald Durrell oli kirjailija.


title: Lawrence Durrell

text: Durrellin tunnetuin teos on neliosainen "Romaani kiehtovasta Aleksandrian kaupungista ja rakkauden ongelmasta", jossa nuoren kirjailijan rakkaustarinaa peilataan muiden ihmisten näkemyksiin samoista tapahtumista. Sarjan pohjalta hänelle ennustettiin Nobelin kirjallisuuspalkintoa, mutta sitä Durrell ei koskaan saanut.


title: Lawrence Durrell

text: Durrell syntyi Intiassa intianbrittiläisille vanhemmille, ja asui suuren osan elämästään Britannian ulkopuolella. Hänen veljensä Gerald Durrell on kuvannut perheen elämää Korfulla. Toisessa maailmansodassa Lawrence Durrell toimi lehdistöattaseana, ja sodan jälkeen hän jatkoi diplomaattikunnassa vuoteen 1956 asti. Silloin hän asettui loppuelämäkseen Ranskaan.


title: Elias Siippainen

text: Elias Siippainen (22. tammikuuta 1888 Kuopio – 13. huhtikuuta 1951 Helsinki) oli suomalainen liikemies, näytelmäkirjailija ja suomentaja.


title: Elias Siippainen

text: Siippaisen vanhemmat olivat maalarimestari Otto Siippainen ja Stiina Loviisa Gerdt. Hän oli naimisissa vuodesta 1919 Siiri Julia Alangon kanssa. Siippainen kävi 1901–1906 Kuopion lyseota.


title: Treblinka (yhtye)

text: Treblinka oli vuosina 1985–1988 vaikuttanut vaasalainen hardcore punk-yhtye. Yhtye julkaisi EP:n ”Ihmisyyden taideteos?” vuonna 1988, jonka lisäksi yhtyeen tuotantoa on julkaistu kokoelmalevyillä "Waasa" (1988) sekä "Stop Vivisection – Use Yuppies" (1989).


title: Treblinka (yhtye)

text: Yhtyeen rumpali-säveltäjä Vesku Jokinen, kitaristi Marko ”Vuokko” Vuorimaa sekä laulaja Toni ”Kape” Pitkäsalo vaikuttivat myöhemmin suuren yleisön suosioon nousseessa Klamydia-yhtyeessä. Keulahahmona toiminut basisti-sanoittaja Jani ”Jantsa” Kärkkäinen on puolestaan vaikuttanut muun muassa "Toinen vaihtoehto" -lehden päätoimittajana sekä Juggling Jugulars -yhtyeessä. Treblinkan alun perin perustivat Jani "Jantsa" Kärkkäinen (basso) Kai "Kaitsu" Hautamäki (laulu) Marko "Vuokko" Vuorimaa (kitara) Ari "Ake" (rummut) Mikael "Mikki" Perttunen oli myös osaltaan vaikuttamassa bändin syntyyn.


title: Murray Edwards College

text: Murray Edwards College (ent. "New Hall") on yksi Cambridgen yliopiston 31 collegesta. College perustettiin vuonna 1954 nimellä "New Hall", sillä se ei onnistunut hankkimaan riittävää alkupääomaa ja tulevalle lahjoittajalle haluttiin jättää mahdollisuus saada college nimetyksi itsensä mukaan. Kesäkuussa 2008 college ilmoitti, että se on saanut Ros ja Steve Edwardsilta suurimman henkilökohtaisen lahjoituksen Cambridgen yliopiston historiassa, 30 miljoonaa puntaa. Collegen uusi nimi on huomionosoitus sekä collegen perustajalle Dame Rosemary Murraylle että Edwardsin perheen lahjoitukselle. Ros Edwards on opiskellut New Hallissa.


title: Murray Edwards College

text: New Hall oli perustettaessa vuonna 1954 kolmas naisille tarkoitettu college Cambridgen yliopistossa. Kaksi muuta olivat Girton ja Newnham College; Hughes Hall ei ollut vielä saanut virallista collegen statusta. Vuonna 1954 naisten osuus opiskelijoista Cambridgessa oli pienin kaikista Yhdistyneen kuningaskunnan yliopistoista. College aloitti toimintansa Silver Streetillä paikassa, jossa nykyään on Darwin College. Darwinin perhe lahjoitti New Hallille tontin sen nykyisessä paikassa, johon college muutti rakennusten valmistumisen jälkeen vuonna 1965.


title: Murray Edwards College

text: Collegen ensimmäinen johtaja Dame Rosemary Murray toimi sijaiskanslerina () Cambridgen yliopistossa 1975–77 ja teki siten historiaa olemalla ensimmäinen nainen Cambridgen tai Oxfordin yliopiston sijaiskanslerina. Näyttelijä ja Oscar-voittaja Tilda Swinton on collegen "alumna".


title: Naisten Salibandyliigan kausi 2009–2010

text: Kausi 2009–2010 oli Naisten Salibandyliigan 22. kausi. Suomen-mestaruuden voitti tamperelainen Classic, jolle mestaruus oli kolmas peräkkäinen ja järjestyksessään neljäs. Toiseksi sijoittui ensimmäistä kertaa historiansa aikana mitaleille yltänyt nurmijärveläinen SB-Pro, ja kolmanneksi sijoittui kuudennen kerran peräkkäin mitalaeille sijoittunut lappeenrantalainen NST. Edelliskauteen verrattuna uutena joukkueena aloitti oululainen OLS.


title: Naisten Salibandyliigan kausi 2009–2010

text:
Tuupovaaralainen TuuU sijoittui runkosarjassa viimeiseksi ja putosi suoraan I-divisioonaan. Sijalle 10. sijoittunut tamperelainen Koovee pelasi liigakarsinnoissa saarijärveläistä NiceBandya vastaan, jonka se voitti suoraan kolmessa ottelussa ja säilytti paikkansa liigassa kaudelle 2010–2011. Sijalle 11. sijoittunut espoolainen Oilers pelasi liigakarsinnoissa edelliskaudella I-divisioonaan pudonnutta helsinkiläistä Erä III:sta vastaan. Erä III voitti otteluparin suoraan kolmessa ottelussa ja nousi takaisin liigaan. Oilers puolestaan putosi I-divisioonaan.
Runkosarja alkoi 25. syyskuuta 2009 ja päättyi 6. maaliskuuta 2010. Kahdeksan parasta joukkuetta jatkoivat puolivälierävaiheeseen, jossa otteluparit sarjajärjestelmän mukaisesti määräytyivät siten, että sijoille 1.–4. sijoittuneet joukkueet paremmuusjärjestyksessä valitsivat itselleen vastustajat sijoille 5.–8. sijoittuneista joukkueista. SB Vantaan kausi päättyi yhdeksänteen sijaan. Koovee ja Oilers joutivat liigakarsintojen toiseen vaiheeseen, jossa Kooveeta vastaan asettui I-divisioonan lohkojen voittajien kohtaamisen hävinnyt NiceBandy ja Oilersia vastaan I-divisioonan toiseksi sijoittuneiden keskinäisen ottelun voittanut Erä III. Tuupovaaralainen TuuU putosi suoraan I-divisioonaan kaudelle 2010–2011.


title: Naisten Salibandyliigan kausi 2009–2010

text: Liigakarsintojen ensimmäisessä vaiheessa kohtasivat I-divisioonan lohkojen voittajat espoolainen Westend Indians ja edellsikaudella liigasta pudonnut helsinkiläinen Erä III. Ottelupari pelattiin paras kolmesta järjestelmällä, eli nousuun tarvittiin kaksi voittoa. Ratkaisuun tarvittiin kaikki kolme ottelua, joista Indians voitti kotonaan kahdesti ja pelaa näin kaudella 2010–2011 naisten salibandyliigassa. Erä III jatkoi liigakarsintojen toiseen vaiheeseen, jossa se kohtasi liigassa runkosarjan 11. sijoittuneen Oilersin.


title: Naisten Salibandyliigan kausi 2009–2010

text: Liigakarsintojen ensimmäisessä vaiheessa kohtasivat myös I-divisioonan toiseksi sijoittuneet joukkueet saarijärveläinen NiceBandy ja seinäjokelainen SPV. Ottelupari pelattiin paras kolmesta järjestelmällä. NiceBandy voitti SPV:n suoraan kahdessa ottelussa, ja eteni liigakarsintojen toiseen vaiheeseen, jossa se kohtasi liigan runkosarjassa 10. sijoittuneen Kooveen.


title: Naisten Salibandyliigan kausi 2009–2010

text: Liigakarsintojen toisessa vaiheessa kohtasivat I-divisioonan toiseksi sijoittuneiden keskinäisen kohtaamisen voittanut NiceBandy ja liigan runkosarjassa 10. sijoittunut Koovee. Koovee voitti NiceBandyn suoraan kolmessa ottelussa ja säilytti paikkansa naisten salibandyliigassa kaudella 2010–2011.


title: Naisten Salibandyliigan kausi 2009–2010

text: Otteluvoitot Erä III:lle 1–0.


title: Naisten Salibandyliigan kausi 2009–2010

text: Puolivälieräparit valittiin siten, että runkosarjassa ensimmäiseksi sijoittunut NST sai valita sijoille 5.–8. sijoittuneista joukkueista vastustajan itselleen. NST valitsi kahdeksanneksi sijoittuneen TPS:n. Toiseksi sijoittunut areenatseva suomenmestari Classic valitsi seitsemänneksi sijoittuneen Happeen. Kun Porvoolainen PSS valitsi Nurmijärveläisen SB-Pron, jäi runkosarjan neljänneksi sijoittuneelle Tiikereille oululainen OLS.


title: Naisten Salibandyliigan kausi 2009–2010

text: Otteluparit pelataan paras viidestä järjestelmällä, eli välieriin pääsemiseksi tarvitaan kolme voittoa.


title: Naisten Salibandyliigan kausi 2009–2010

text: Otteluvoitot NST:lle 2–0.


title: Naisten Salibandyliigan kausi 2009–2010

text: Otteluvoitot Classicille 2–0.


title: Naisten Salibandyliigan kausi 2009–2010

text: Otteluvoitot tasan 1–1.


title: Naisten Salibandyliigan kausi 2009–2010

text: Otteluvoitot Tiikereille 2–1.


title: Töölönlahden sukellusvene

text: Töölönlahden sukellusvene oli joulukuussa 1972 tapahtunut pienimuotoinen ulkopoliittinen kriisi, jossa Helsingin Töölönlahdelta löytyi yhden hengen pienoissukellusvene. Vene löytyi Linnunlaulun alueelta, läheltä kirjailijatalo Villa Kiveä, rantaveden tuntumasta. Veneen löysi vihjeen perusteella toimittaja Hannes Markkula.


title: Töölönlahden sukellusvene

text: Vene oli ulkoisesti jämäkkää tekoa metallikuorineen, mutta sen yleisvaikutelma oli lelumainen. Laitteessa oli yksi istumapaikka ohjaajalle. Tiettävästi laitteella ei pystynyt ajamaan, vaikka se ulkoisesti näyttikin ehjältä.


title: Töölönlahden sukellusvene

text: Tapaus julistettiin silloisen tavan mukaisesti salaiseksi, mutta toimittaja Markkula teki siitä etusivun jutun "Ilta-Sanomiin" otsikolla "”Hylätty sukellusvene löytyi Töölönlahdelta”".


title: Töölönlahden sukellusvene

text: Kylmän sodan aikana Suomesta löytynyt sukellusvene aiheutti ulkopoliittista säpinää, koska Pariisin rauhansopimus 1947 kielsi Suomelta sukellusveneet. ”Löytynyt vedenalainen on jonkun harrastelijan laite”, kommentoi Helsingin poliisista komisario Emil Rosenberg. Samalla linjalla oli merivoimien silloinen kommodori Jorma Haapkylä, joka totesi: ”Löytynyt kone ei ole mikään sotilaallinen laite. Se ei ole mikään sukellusvene, vaan lähinnä sukelluslaite.” Merivoimien esikunta tiettävästi otti sukellusveneen haltuunsa, mutta sen myöhemmistä vaiheista ei ole tietoa.


title: Töölönlahden sukellusvene

text: Poliisi on kertonut saaneensa sukellusveneen tekijäksi ilmoittautuneelta mieheltä viestin "”Älkää pelästykö laitetta”", mutta häntä tai heitä ei tiettävästi koskaan tavoitettu. On arveltu, että laitteen tekijä tai tekijät olivat silloisia teekkareita, eli kyseessä olisi ollut teekkarijäynä.


title: Martti Putaala

text: Martti Johannes Putaala (27. syyskuuta 1896 Oulu – 13. joulukuuta 1957 Oulu) oli suomalainen toimittaja ja pakinoitsija.


title: Martti Putaala

text: Putaala työskenteli toimittajana muun muassa Oulussa ilmestyneissä Kalevassa ja Pohjolan Työssä. Hän käytti nimimerkkejä "Marttiinus" ja "Eskon puumerkki". Putaala oli myös innokas esperanton harrastaja.


title: Andienavosetti

text: Andienavosetti ("Recurvirostra andina") on eteläamerikkalainen kahlaaja. Sen elinympäristö käsittää Andien aluetta Perun keskiosista etelään Bolivian pohjoisosiin, Pohjois-Chileen ja Luoteis-Argentiinaan. Lajin holotyypin kuvailivat Rudolph Amandus Philippi ja Christian Ludwig Landbeck Laguna Parinacochasta Perusta 1861.


title: Australianavosetti

text: Australianavosetti ("Recurvirostra novaehollandiae") on Australian kotoperäinen kahlaajalaji. Sen esiintymisalueen painopiste on mantereen eteläosissa, mutta sitä tavataan lähes koko Australiassa. Lajin holotyypin kuvaili Louis Jean Pierre Vieillot Victoriasta vuonna 1816.


title: Väinö Pärnänen

text: Väinö Johannes Pärnänen (14. marraskuuta 1887 Kitee – 19. tammikuuta 1957 Helsinki) oli suomalainen kirjailija.


title: Scalextric

text: Scalextric on sähköllä toimiva autorata, jota ohjataan liipasinta painamalla. Joissakin Scalextric -autoradoissa (Scalextric Digital), on myös nappi, jota painamalla auton voi kääntää viereiselle kaistalle, mikäli kaistalla on liittymä toiselle kaistalle. Alkuperäisissä Scalextric -radoissa kumpikin kaista on erillinen, eli kaistalta ei voi hypätä toiselle, vaikkakin joskus kaistat saattavat mennä toistensa yli.


title: Holger Geschwindner

text: Holger Geschwindner (s. 9. joulukuuta 1945 Bad Nauheim) on saksalainen entinen koripalloilija, joka on toiminut koripallouransa jälkeen Dirk Nowitzkin henkilökohtaisena valmentajana.


title: Holger Geschwindner

text: Geschwindner pelasi koripalloa MTV Gießenin paidassa voittaen kolme Saksan mestaruutta. Lisäksi hän edusti USC Müncheniä, FC Bambergia, SSC Göttingeniä ja Saturn Kölniä. Urallaan Geschwindner edusti myös Saksan koripallomaajoukkuetta, jonka mukana hän oli vuoden 1972 olympialaisissa. Kisoissa hän toimi joukkueensa kapteenina. 42-vuotiaana Geschwindner lopetti koripallouransa.


title: Holger Geschwindner

text: Vuonna 2006 Geschwindner oli syytettynä veronkierrosta.


title: Red Star OS

text: Red Star OS (, pulgunbyol) on pohjoiskorealaisten kehittämä, Linuxiin pohjautuva käyttöjärjestelmä, jossa on työpöytäympäristönä KDE 3.x.


title: Red Star OS

text: Red Star OS:n kehitystyö aloitettiin vuonna 2006, ja sen tarkoituksena on luoda "kansallisia perinteitä kunnioittava" Linux-jakelu. Red Star OS:n laitevaatimukset ovat Pentium III 800 MHz, 256 megatavua keskusmuistia ja kolme gigatavua kiintolevytilaa. Jakelussa on mukana varusohjelmina Open Office -toimistosovelluspaketti, K3b-polttosovellus ja Firefoxiin perustuva selain "Naenara" ('isänmaa'). Käyttöjärjestelmä on oloutettu ja ohjelmista käytetään omakielisiä nimiä. Red Star OS on saatavilla ainoastaan korean kielellä.


title: Red Star OS

text: Red Star OS:n selaimella ja sen hakukoneella, "Naenara BBS:llä", pääsee Pohjois-Korean sisällä vain suljettuun intranetiin, jota kutsutaan nimellä "Kwangmyong". Pääsy maailmanlaajuiseen avoimeen Internet-verkkoon on hyvin rajattu.


title: Red Star OS

text: Red Star OS:n versio 3.0 julkaistiin vuonna 2013. Tämä versio käyttää työpöytää, joka muistuttaa ulkoisesti Applen OS X:ää.


title: Preeria-avosetti

text: Preeria-avosetti ("Recurvirostra americana") on pohjoisamerikkalainen kahlaaja. Sen elinympäristö käsittää Kanadan ja Yhdysvaltain Keski-Lännen ja länsirannikkoa. Se talvehtii muun muassa Kaliforniassa, Meksikossa ja Teksasissa. Lajin holotyypin kuvaili Johann Friedrich Gmelin 1789.


title: This Is It (kappale)

text: This Is It on Michael Jacksonin ja kanadalaisen laulaja Paul Ankan kirjoittama kappale. Kappale julkaistiin This Is It -kokoelma-albumin mukana vuonna 2009, pari päivää ennen Michael Jackson's This Is It -elokuvan ensi-iltaa. Kappaleen ensi-ilta oli 12. lokakuuta 2009, jolloin se julkaistiin Jacksonin virallisilla kotisivuilla.


title: Omakosto

text: Omakosto oli aikaisemmin hyväksytty oikeudellinen menettely, jossa vääryyttä kärsinyt henkilö tai hänen sukunsa kostamalla pyrki hankkimaan hyvitystä oikeudenloukkaajalta tai tämän suvulta. Henkirikos tai ruumiillisen koskemattomuuden loukkaus kostettiin suorittamalla verikosto.


title: Marcus Piehl

text: Marcus Piehl (s. 23. elokuuta 1985) on ruotsalainen uimari. Hän on erikoistunut vapaauintiin ja voittanut kaksi mitalia MM-kisoista sekä kolme EM-kultaa vapaauintiviesteistä. Piehl edustaa seuratasolla Linköpings ASS-joukkuetta.


title: Gone Too Soon

text: ”Gone Too Soon” on kappale Michael Jacksonin vuoden 1991 "Dangerous"-albumilta. Kappale julkaistiin albumin yhdeksäntenä ja viimeisenä singlenä joulukuussa 1993.


title: Kalervo Siikava

text: Keijo Kalervo Siikava (24. helmikuuta 1922 Helsinki – 26. kesäkuuta 1957 Helsinki) oli suomalainen radiokuunnelmia kirjoittanut kirjailija.


title: P.Y.T. (Pretty Young Thing)

text: ”P.Y.T. (Pretty Young Thing)” on Michael Jacksonin kappale, joka ilmestyi "Thriller"-albumilla vuonna 1982. Syyskuussa 1983 se julkaistiin järjestyksessään kuudentena singlenä "Thrilleriltä".


title: Leo Apo

text: Leo Richard Apo (19. huhtikuuta 1926 Kotka – 21. joulukuuta 2017 Espoo) oli suomalainen opettaja, radiokuunnelmia kirjoittanut kirjailija ja suomentaja.


title: Leo Apo

text: Apo toimi Etelä-Espoon yhteiskoulun rehtorina 1952–1954 ja myöhemmin hän oli opettajana Tapiolan yhteiskoulussa ja Lauttasaaren yhteiskoulussa.


title: Siirtoseurakunta

text: Siirtoseurakunta tarkoitti Moskovan rauhassa 1940 ja aseleposopimuksessa 1944 Neuvostoliitolle luovutetuilla alueilla toimineita seurakuntia. Seurakuntien jäsenet muuttivat siirtoväkenä muualle Suomeen, mutta siirtoseurakunnat toimivat sen jälkeenkin omina hallinnollisina kokonaisuuksina siirtoväen keskuudessa. Siirtoseurakunnat lakkautettiin vuoden 1950 alussa. Evankelis-luterilaisten siirtoseurakuntien jäsenet otettiin uuden asuinpaikkansa seurakuntaan ja viranhaltijat nimitettiin ilman vaalia jonkin seurakunnan virkaan. Siirtoseurakuntien arkistot ovat Mikkelin maakunta-arkistossa. Suomen ortodoksisessa kirkossa suoritettiin kokonaan uusi aluejärjestely 1950, sillä sen siirtoseurakunnat muodostivat seurakuntien enemmistön.


title: Jamie Pierre

text: Matthew Jamie Pierre (1973 – 13. marraskuuta 2011) oli yhdysvaltalainen ammattilaisvapaalaskija. Hän on tehnyt maailmanennätyksen hyppäämällä alas 77,7 metrin (255 jalkaa) korkuiselta kallionjyrkänteeltä.


title: Jamie Pierre

text: Pierre kuoli 13. marraskuuta 2011. Hän kuoli jäätyään lumivyöryyn Utahin Snowbirdissä. Nettitietojen mukaan Pierre ei hautautunut lumeen vaan tippui vyöryn pyyhkäisemänä kalliolta. Hän oli kuollessaan 38-vuotias.


title: 39 askelta

text: 39 askelta () on Alfred Hitchcockin ohjaama brittiläinen jännityselokuva vuodelta 1935. Sitä pidetään yhtenä Hitchcockin parhaimmista elokuvista, jonka ansiosta hänet huomattiin toden teolla myös Britannian ulkopuolella – ja varsinkin Yhdysvalloissa. "39 askelta" oli yksi Hitchcockin omia suosikkielokuvia, sillä hänen mielestään sen tempo oli täydellinen eikä siinä ollut kuolleita hetkiä.


title: 39 askelta

text: "39 askeleessa" kiteytyvät ensimmäistä kertaa monet teemat, joita Hitchcock käytti usein myöhemmin: pakomatkalla olevan miehen on todistettava syyttömyytensä, miespääosassa on komea ja neuvokas mies ja naispääosassa viileä ja älykäs vaaleaverikkö, englantilainen (musta) huumori ja Hitchcockin kuuluisa ”MacGuffin”, asia tai esine jota kaikki elokuvan henkilöt etsivät, mutta josta katsojat eivät juurikaan ole kiinnostuneita.


title: 39 askelta

text:
Richard Hannay antaa illalla yösijan salaperäiselle naiselle, joka löytyy aamulla murhattuna. Tappajat ja poliisi ovat nyt Hannayn jäljillä. Hän lähtee Skotlantiin tapaamaan professori Jordania, joka itse asiassa on vakoilurenkaan johtaja. Hän melkein jää kiikkiin, mutta onnistuu pakenemaan Pamelan kanssa, jonka hän oli tavannut junassa ja jonka poliisiksi naamioitunut vakoilija on kahlehtinut käsiraudoilla Hannayhin. He päätyvät lopulta teatteriin, jossa esiintyy Mr. Memory – muistinero, jolle vakoilijat ovat antaneet tehtäväksi opetella ulkoa salaisia asiakirjoja. Kun Memory vastaa Hannayn kysymykseen ”Mikä on 39 askelta?”, Memory ammutaan ja vakoilijoiden suunnitelmat epäonnistuvat. Hannayn maine puhdistetaan ja hänestä Pamelasta tulee pari.
Alfred Hitchcockin cameorooli on noin kuusi minuuttia elokuvan alusta. Hänet nähdään ohikulkijana bussipysäkin edessä heittämässä roskaa kadulle, kun Robert Donat ja Lucie Mannheim pakenevat teatterista.


title: 39 askelta

text: Myös elokuvan käsikirjoittajalla Charles Bennettillä on lyhyt cameorooli elokuvassa.


title: 39 askelta

text: "39 askelta" perustuu John Buchanin "samannimiseen romaaniin" (1915). Buchan oli Hitchcockin lempikirjailijoita, ja tämä oli jo aiemmin ajatellut filmata Buchanin romaanin "Greenmantle". Kun "Miehen joka tiesi liikaa" kuvaukset olivat päättyneet, Hitchcock ja Charles Bennett ryhtyivät kirjoittamaan uuden elokuvan käsikirjoitusta. Romaani koki perusteellisen muokkauksen ennen kuin käsikirjoitus oli valmis. Bennett ja Hitchcock jättivät paljon pois ja lisäsivät lukuisia uusia kohtauksia (muun muassa torpparikohtaus).


title: 39 askelta

text: Buchan itse ei aluksi ollut lainkaan mielissään siitä, miten Hitchcock kohteli hänen romaaniaan, mutta nähtyään valmiin elokuvan hän myönsi, että se oli itse asiassa parempi kuin hänen oma romaaninsa.


title: 39 askelta

text: Tuottaja Michael Balcon oli lähtenyt hakemaan "39 askeleen" pääosaan Madeleine Carrollia Hollywoodista, jonne Balcon itse oli Carrollin lähettänyt pari vuotta aiemmin. Miespääosaan Hitchcock valitsi Robert Donatin, joka siihen mennessä oli tunnettu lähinnä vain teatterinäyttelijänä. "39 askeleen" myötä hänestä tuli brittielokuvan tähtinäyttelijä. Lontoon teatterimaailmasta Hitchcock myös löysi 27-vuotiaan Peggy Ashcroftin näyttelemään torpparin vaimoa.


title: 39 askelta

text: Hitchcock nautti elokuvan kuvauksista. Tuolloin huhuttiin, että pääosan esittäjillä Robert Donatilla ja Madeleine Carrollilla olisi ollut suhde. Hitchcock päästikin hänelle tyypillisen koulupoikahuumorinsa valloilleen heti, kun hän havaitsi pienimmänkin uupumuksen merkin Donatissa tai Carrollissa.


title: 39 askelta

text: Kun elokuvan kuvaukset olivat päättyneet, kaikki olivat tyytyväisiä tulokseen. Viime hetkellä Hitchcock kuitenkin leikkasi pois viimeisen kuvatun kohtauksen, jossa Donat selittää Carrollille, että he ovat itse asiassa naimisissa, sillä skotlantilaisen oikeuden mukaan pelkkä ilmoitus todistajien läsnä ollessa olisi riittävä ja sen he olivat majatalossa tehneet. Hitchcockin mielestä kohtaus sotki elokuvan lopun suuret linjat ja siksi se oli poistettava.


title: 39 askelta

text: "39 askelta" oli suuri yleisö- ja arvostelumenestys Britanniassa ja Yhdysvalloissa. "Sunday Timesin" kriitikko Dydney Carroll kutsui Hitchcockia arvostelussaan neroksi ja sanoi Hitchcockin olevan elokuvan todellinen tähti. "Daily Telegraphin" Campbell Dixon, jonka näytelmään Hitchcockin seuraava elokuva "Salainen asiamies" perustui, piti sitä ”erittäin elokuvallisena”. British Film Instituten tavallisesti hyvin konservatiivinen "Monthly Film Bulletin" piti sitä ”ensiluokkaisena viihteenä”.


title: 39 askelta

text: Elokuvan menestyksen ansiosta Hitchcock alkoi saada työtarjouksia Hollywoodista. Suurta osaa niistä Hitchcock ei koskaan nähnyt, sillä Gaumont British vaikeni niistä tai antoi heti kieltävän vastauksen kysymättä lainkaan Hitchcockin mielipidettä. Tosin Hitchcock ei vielä tässä vaiheessa olisi vakavasti harkinnut lähtöä Yhdysvaltoihin, sillä hänen asemansa Britannian huippuohjaajana oli kiistaton. Lisäksi hän oli koonnut ympärilleen joukon luottotyöntekijöitä, joiden kanssa hän teki elokuvia.


title: 39 askelta

text: "39 askelta" on tavallaan synteesi Hitchcockin aikaisemmista elokuvista. Allmovien Bruce Eder toteaa, että "39 askelta" kokoaa kaikki Hitchcockin aikaisempien elokuvien parhaimmat oivallukset ja yhdistää ne nerokkaasti yhdeksi ainoaksi elokuvaksi. Monet näistä teemoista – kuten väärä mies, viileä blondi ja englantilainen huumori – tulisivat toistumaan lukuisissa muissa Hitchcockin elokuvissa.


title: 39 askelta

text: "39 askeleelle" ovat tyypillisiä nopeat ja yllättävät siirtymät kohtauksesta toiseen. Ne antavat katsojalle mielikuvan erittäin nopeasta temposta. Peter Bogdanovichille Hitchcock sanoikin, että hän piti elokuvassa ennen kaikkia äkkinäisistä ja yllättävistä siirtymistä kohtauksesta toiseen kuten kohdassa, jossa Robert Donat hyppää ulos poliisiaseman ikkunasta, liittyy sitten Pelastusarmeijan kulkueeseen, pakenee sieltä kujalle ja päätyy puheen pitäjäksi kokouksessa.


title: 39 askelta

text: Tässä suhteessa "39 askelta" muistuttaa hyvin paljon Hitchcockin yhdysvaltalaista "Vaarallista romanssia" (1959). Monet kriitikot, joiden mielestä "39 askelta" on Hitchcockin paras brittielokuva, pitävätkin "Vaarallista romanssia" hänen parhaana yhdysvaltalaisena elokuvanaan.


title: 39 askelta

text: "39 askelelta" oli ensimmäinen elokuva, jossa Hitchcock käytti MacGuffinia. MacGuffinin ”keksiminen” oli tavallaan elokuvan perusedellytys, sillä sen nopeatempoisuus ei jättänyt sijaa pitkille selityksille siitä, miksi tämä kaikki nyt oikeastaan tapahtuu tai miten.


title: 39 askelta

text: Elokuvan MacGuffinina on vakoilurenkaan paljastaminen. Katsojalle ei tosin koskaan selviä, keitä he oikein ovat tai mitä he oikeastaan tahtovat. Ensimmäisessä käsikirjoitusversiossa oli mukana kohtaus maanalaisessa lentokonehallissa, mutta Hitchcock poisti sen, koska se ei millään tavalla palvellut elokuvaa. Kuten "Vaarallisessa romanssissa", tässäkin elokuvassa itse takaa-ajo on elokuvan tosiasiallinen tarkoitus.


title: 39 askelta

text: Hitchcock oli aina ollut innostunut varieteesta (). "39 askeleen" kehystarinassa ja Mr. Memoryssa varieteeta kuvataankin hyvin aidosti. Mr. Memoryn esikuvana oli varieteetaiteilija Datas, joka pystyi vastaamaan lähes jokaiseen kysymykseen, jos se käsitteli tosiasioita tai lukuja. Hitchcock oli nähnyt hänen esiintyvä lukuisia kertoja. Elokuvan Mr. Memory sai lisäksi vielä tiukan ammattietiikan: jos hän tietää vastauksen kysymykseen, hänen on vastattava siihen, vaikka sillä olisikin kohtalokkaita seurauksia.


title: 39 askelta

text: Elokuvasta on tehty kaksi samannimistä uudelleenfilmatisointia Britanniassa 1959 ja 1978, jotka eivät menestyneet. 2008 siitä tehtiin televisioelokuva "The 39 Steps".


title: 39 askelta

text: Patrick Barlow kirjoitti 2005 jännityskomedianäytelmän "39 askelta" ("The 39 Steps"), joka perustuu Nobby Simonin ja Simon Corblen alkuperäisideaan. Näytelmä perustuu sekä Hitchcockin elokuvaan että Buchanin romaaniin. Näytelmän kantaesitys Suomessa oli Åbo Svenska Teaterissa helmikuussa 2008. Suomenkielinen kantaesitys oli Tampereen Komediateatterissa syyskuussa 2008. Helsingin Kaupunginteatterissa näytelmä esitettiin Mikko Kivisen ohjaamana komediana 19.2.2014 alkaen Studio Pasilan näyttämöllä.


title: Ilías Iliádis

text: Ilías Iliádis (; syntyessään "Jarji Zviadauri" () s. 10. marraskuuta 1986 Georgia) on georgialaissyntyinen kreikkalainen judoka ja olympiamitalisti. Hän on edustanut koko uransa ajan Kreikkaa ja voitti maan edustajana olympiakultaa Ateenan olympialaisista 2004 alle 81-kiloisten sarjasta. Iliádis kantoi Kreikan lippua Pekingin kisoissa 2008. Lontoossa 2012 Iliádis voitti 90 kilon sarjassa pronssia. Hän voitti maailmanmestaruuden 90 kg:n sarjassa Tokiossa 2010, Pariisissa 2011 ja Tšeljabinskissä 2014. Hän on lisäksi voittanut kaksi hopeamitalia ja yhden pronssin MM-kisoista, kaksi kultaa ja yhden pronssin EM-kisoista sekä yhden pronssin Euroopan kisoista.


title: 2. Basketball-Bundesliga

text: 2. Basketball-Bundesliga on Saksan koripallon toiseksi korkein sarjataso. Sarja perustettiin vuonna 1975, jolloin se pelattiin pohjoiseen ja etelään jaetuissa lohkoissa. Kauden 2006–2007 jälkeen sarja jaettiin Pro A:han ja Pro B:hen.


title: George Gruntz

text: George Gruntz (24. kesäkuuta 1932, Basel – 10. tammikuuta 2013, Allschwil) oli sveitsiläinen jazzpianisti ja säveltäjä. Gruntz saavutti kansainvälistä huomiota ensimmäisen kerran vuoden 1958 Newport Jazz Festivaleilla Newport International Bandin jäsenenä yhdessä muun muassa Louis Armstrongin kanssa. Hän työskenteli urallaan muun muassa Chet Bakerin, Dexter Gordonin ja Gerry Mulliganin kanssa.


title: Apostolinen kuningas

text: Apostolinen kuningas oli Unkarin ensimmäisen kuninkaan Tapani I:n vuonna 1000 paavi Sylvester II:lta saama arvonimi. Paavi Klemens XIII uudisti sen 1758 Unkarin hallitsijan arvonimeksi. Se siirtyi 1867 muodostetun Itävalta-Unkarin kuninkaalle ja oli käytössä vuoteen 1918, jolloin kaksoismonarkia hajosi.


title: Feynman Lectures on Physics

text: The Feynman Lectures on Physics on Richard Feynmanin, Robert B. Leightonin ja Matthew Sandsin vuonna 1964 julkaisema kirja fysiikasta. Kirja koottiin Feynmanin opiskelijoilleen pitämistä luennoista California Institute of Technologyssa vuosina 1961–1963. Se julkaistiin vuonna 1964. Kirjan kustansi Addison-Wesley.


title: Feynman Lectures on Physics

text: Valikoima luennoista on julkaistu suomeksi nimellä "Suhteellisen helppoa – seitsemän lukua fysiikkaa" (Ursa 2002, ISBN 9789525329186).


title: Pekka Häkli

text: Pekka Häkli (9. heinäkuuta 1893 Kaukola – 9. toukokuuta 1957 Helsinki) oli suomalainen kirjailija ja suomentaja. Hän käytti nimimerkkejä "Pietari Erakko" ja "Usko Toivovainen".


title: Pekka Häkli

text: Ylioppilaaksi päästyään Häkli työskenteli toimittajana Helsingin Kuvalehdessä sekä Työläisnuoriso- ja Työnvalta-lehdissä. Hän kirjoitti myös kirjallisuusarvosteluja useisiin eri lehtiin. Muutettuaan talvisodan aikana Kannakselta Helsinkiin Häkli työskenteli jatkossa pääasiassa kääntäjänä suomentaen yli 40 pääasiassa englanninkielistä romaania.


title: Pekka Häkli

text: Häkli suomensi muun muassa Ben Travenin kirjat "Kultahiekkaa valuu" ja "Sierra Madren aarre", Harald Hornborgin romaanin "Vedenpaisumus" sekä Jim Corbettin kirjan "Ihmissyöjätiikereitä".


title: Arvo Salmivaara

text: Arvo Edvard Salmivaara (15. elokuuta 1901 Kotka – 20. joulukuuta 1957 Jyväskylä) oli suomalainen näytelmiä ja radiokuunnelmia kirjoittanut kirjailija.Nimimerkillä "Apo":


title: Norjan naisten jääpallomaajoukkue

text: Norjan naisten jääpallomaajoukkue edustaa Norjaa naisten jääpallokilpailuissa. Se toimii Norjan jääpalloliiton alaisuudessa. Norjan naisten jääpallomaajoukkueen päävalmentaja on Dag Erik Amundsen.


title: Norjan naisten jääpallomaajoukkue

text: Norja on voittanut kolmesti pronssia jääpallon naisten maailmanmestaruuskilpailuissa.


title: Norjan naisten jääpallomaajoukkue

text: Norja pelasi ensimmäisen virallisen naisten jääpallomaaottelunsa Ruotsia vastaan 1982 Vänersborgissa, Ruotsissa. Norja hävisi ottelun 19–0. 2004 Suomessa järjestetyissä historian ensimmäisissä jääpallon naisten maailmanmestaruuskilpailuissa Norja sijoittui neljänneksi. Seuraavissa Yhdysvaltain MM-kilpailuissa 2006 Norja saavutti ensimmäisen mitalinsa jääpallon naisten MM-kilpailuissa voitettuaan pronssia.


title: Norjan naisten jääpallomaajoukkue

text: "Päivitetty 5. maaliskuuta 2010."


title: Norjan naisten jääpallomaajoukkue

text: "Päivitetty 20. elokuuta 2011."


title: Erika (marssi)

text: Erika () on natsi-Saksan maavoimien Wehrmachtin marssilaulu toisen maailmansodan ajoilta. Sen sävelsi Herms Niel 1930-luvulla. Marssin sanat on kääntänyt suomeksi nimellä "Kaarina" Reino Palmroth. Marssin on levyttänyt ainakin Georg Malmstén.


title: Erika (marssi)

text: Marssin sanat alkavat: ”Auf der Heide blüht ein kleines Blümelein und das heißt Erika.” ("Kankahalla kasvaa kaunis kukkanen, nimeltään Kaarina"). Sanoissa on kaksoismerkitys: "Erika" voi tarkoittaa, paitsi tytönnimeä, myös kanervan (Ericaceae-heimo) kukkaa, joka on yksi Saksan perinteisiä symboleja.


title: Venäjän naisten jääpallomaajoukkue

text: Venäjän naisten jääpallomaajoukkue edustaa Venäjää naisten jääpallokilpailuissa. Se toimii Venäjän jääpalloliiton alaisuudessa. Venäjä on voittanut jääpallon naisten maailmanmestaruuskisoissa kerran kultaa ja kuudesti hopeaa.


title: Venäjän naisten jääpallomaajoukkue

text: Venäjä pelasi ensimmäisen virallisen naisten jääpallomaaottelunsa Ruotsia vastaan Edsbynissä, Ruotsissa, 1992. Ottelu päättyi Venäjän tappioon 8–0.


title: Venäjän naisten jääpallomaajoukkue

text: Venäjä sijoittui Lappeenrannassa 2004 järjestetyissä historian ensimmäisissä jääpallon naisten maailmanmestaruuskilpailuissa toiseksi.


title: Dave Taylor

text: Dave Taylor voi viitata seuraaviin henkilöihin:


title: Jorma Elorinne

text: Jorma Niilo Kalevi Elorinne (s. Mikkelin mlk) on suomalainen oopperalaulaja, äänialaltaan baritoni. Elorinne opiskeli Sibelius-Akatemiassa Mikko Pasasen ja Matti Lehtisen johdolla sekä täydensi opintojaan Italiassa ja Saksassa. Hän antoi ensikonsertin 1981 ja valmistui laulupedagogiksi ja oopperalaulajaksi 1982.


title: Jorma Elorinne

text: Elorinne on vieraillut vuodesta 1981 lähtien useissa eri rooleissa Suomen Kansallisoopperassa ja Savonlinnan Oopperajuhlilla. Hänet tunnetaan erityisesti hengellisten laulujen tulkitsijana, näitä hän on myös levyttänyt.


title: Jorma Elorinne

text: Laulaja Jippu eli Meri-Tuuli Elorinne on Jorma Elorinteen tytär. Vuoden Mies 1993 -kilpailun voittanut Villemarkus Elorinne on hänen poikansa.


title: Richard Hughes (täsmennyssivu)

text: Richard Hughes voi viitata seuraaviin henkilöihin:


title: Minea (nimi)

text: Minea on suomalainen naisen etunimi. Nimi on peräisin Mika Waltarin vuonna 1945 ilmestyneestä teoksesta "Sinuhe egyptiläinen", jossa esiintyy Minea-niminen kreetalainen papitar. Waltarin on arveltu muodostaneen nimen Kreetan tarunomaisen kuninkaan Minoksen nimen pohjalta. Mineaksi kutsutaan myös erästä ortodoksisessa kirkossa käytössä olevaa jumalanpalvelustekstien kokoelmaa.


title: Minea (nimi)

text: Huhtikuuhun 2015 mennessä nimi Minea on annettu 2 867 naiselle ja ainakin kahdelle miehelle. Suurin osa Minea-nimisistä on 2000-luvulla syntyneitä. Ennen vuotta 1940 nimeä ei ollut annettu kenellekään. Vuonna 2010 nimi lisättiin sekä suomen- että ruotsinkieliseen almanakkaan; molemmissa Minean nimipäivä on 11. huhtikuuta.


title: Pitkäjalat

text: Pitkäjalat ("Himantopus") on avosettien heimoon kuuluva lintusuku. Pitkäjalat ovat hoikkia, pitkäjalkaisia ja pitkänokkaisia kahlaajia.


title: Pitkäjalat

text: Avosetteihin kuuluu kaksi lajia:


title: Vyöpitkäjalka

text: Vyöpitkäjalka ("Cladorhynchus leucocephalus") on australialainen kahlaajalintu. Sen esiintymisalue käsittää pääasiassa Australian läntisen keskiosan ja Etelä-Australian sisämaat. Lajin holotyypin kuvaili Louis Jean Pierre Vieillot Victoriasta vuonna 1816.


title: New Boyz

text: New Boyz on yhdysvaltalainen hiphop-duo ja Jerkin' ryhmä. New Boyzin jäsenet ovat Earl "Ben J" Benjamin ja Dominic "Legacy" Thomas. He ovat kotoisin Hesperian kaupungista Kaliforniasta. Debyyttialbumi Skinny Jeanz and a Mic julkaistiin syyskuussa 2009.


title: New Boyz

text: Ensimmäinen single "You're a Jerk" sijoittui Billboard Hot 100 -listan top 30:een. Myös toinen single "Tie Me Down" feat. Ray J sijoittui top 30:een.


title: Respect M.E.

text: Respect M.E. on rap-artisti Missy Elliottin 4. syyskuuta 2006 julkaistu kokoelma-albumi.


title: Respect M.E.

text: Albumista tuli Missy Elliottin toinen kymmenen parhaan joukkoon päässyt albumi Britannian listalla. Albumi sijoittui sijalle seitsemän. Britanniassa albumi on myös myynyt kultaa. Albumia on myyty maailmanlaajuisesti noin 500 000 kappaletta.


title: Respect M.E.

text: Kokoelmalta julkaistiin "We Run This" -kappale singlenä.


title: Kurpot

text: Kurpot eli kultakurpat (Rostratulidae) on rantalintujen lahkoon kuuluva lintuheimo.


title: Kurpot

text: Kurppoihin kuuluu kaksi sukua ja kolme lajia:


title: Protogenos

text: Protogenokset (Πρωτογενείς, ”alkusyntyiset”) olivat kreikkalaisessa mytologiassa alkujumaluuksia ja -elementtejä.


title: Protogenos

text: Protogenokset olivat:


title: Supreme Commander 2

text: Supreme Commander 2 on Gas Powered Gamesin kehittämä reaaliaikainen strategiapeli. Peli on jatkoa "Supreme Commanderille".


title: Supreme Commander 2

text: Peli julkaistiin 2. maaliskuuta 2010 Microsoft Windowsille ja 16. maaliskuuta Xbox 360:lle.


title: Supreme Commander 2

text: GameSpot on antanut pelille 8/10 arvostelussaan.


title: Full Circle

text: Full Circle voi tarkoittaa seuraavia:


title: Kausi

text: Kausi on eri aiheiden ja asioiden tietynmittaista ajanjaksoa kuvaava termi. Se voi viitata mm. seuraaviin asioihin:


title: Inessa Galante

text: Inessa Galante on latvialainen oopperalaulaja. Hän on äänialaltaan sopraano.


title: Inessa Galante

text: Galante tunnetaan parhaiten Vladimir Vavilovin ”Ave Maria” -aarian esityksestä, joka ilmestyi hänen "Debut"-albumillaan vuonna 1995 ja herätti maailmanlaajuista kiinnostusta.


title: Inessa Galante

text: Galante syntyi Riiassa musikaaliseen perheeseen. Hän pääsi riikalaiseen musiikki-opistoon vuonna 1977 ja eteni Latvian Kansallisoopperan solistiksi. Samaan aikaan hän pääsi myös esiintymään ensi kertaa ulkomailla Pietarin Mariinski-teatterissa.


title: Incognegro

text: Incognegro on rap-artisti Ludacrisin esikoisalbumi. Albumi julkaistiin toukokuussa 1999. Albumi ei menestynyt hyvin. Sitä myytiin vain vähän yli 50 000 kappaletta ja nekin Ludacris möi itse autonsa takakontista.


title: Ylänköjuoksijat

text: Ylänköjuoksijat ("Thinocoridae") on rantalintujen lahkoon kuuluva lintuheimo. Niitä tavataan Etelä-Amerikassa Andien ja Patagonian alueilla.


title: Ylänköjuoksijat

text: Ylänköjuoksijoihin kuuluu kaksi sukua:


title: Anthony Trollope

text: Anthony Trollope (24. huhtikuuta 1815 Lontoo – 6. joulukuuta 1882 Lontoo) oli englantilainen kirjailija. Hän oli viktoriaanisen ajan suosituimpia kirjaiijoita. Monet hänen suosituista tarinoistaan sijoittuvat kuvitteelliseen Barsetshiren kreivikuntaan Englannissa.


title: Charles Lederer

text: Charles Davies Lederer (31. joulukuuta 1906 New York, New York – 5. maaliskuuta 1976 Los Angeles, Kalifornia) oli yhdysvaltalainen elokuvakäsikirjoittaja ja -ohjaaja.


title: Charles Lederer

text: Lederer aloitti lehtimiehenä. Elokuvakäsikirjoituksiin hän siirtyi Ben Hechtin pyydettyä häntä avustamaan "The Front Page" -näytelmän elokuvasovituksen dialogien kirjoittamisessa. Lederer oli käsikirjoittajana muun muassa elokuvissa "’Se’ toisesta maailmasta" (1951), "Rakas, minä nuorrun" (1952), "Herrat pitävät vaaleaveriköistä" (1953) ja "Kapina laivalla" (1962). Hän myös ohjasi muun muassa elokuvan "Jake järjestää kaiken" (1959), jonka hän myös itse käsikirjoitti.


title: Charles Lederer

text: Lederer oli kahdesti naimisissa. Hänen ensimmäinen puolisonsa oli Virginia Nicholson, joka aikaisemmin oli ollut naimisissa Orson Wellesin kanssa. Ledererin toinen puoliso oli näyttelijä Anne Shirley.


title: Mihály Zichy

text: Mihály Zichy (14. lokakuuta 1827 – 1. maaliskuuta 1906) oli unkarilainen taiteilija, taidemaalari, romantiikan mestari. Hän oli Venäjän tsaariperheen hovimaalari. Georgialaiset pitävät häntä kansallismaalarinaan, sillä hän kuvitti heidän kansalliseepoksensa "Pantterintaljainen". Kuvitukset olivat käytössä myös kansainvälisissä julkaisuissa. Hän kuvitti muun muassa myös Madáchin kirjan "Ihmisen murhenäytelmä".


title: Mihály Zichy

text: Zichyn suku periytyi 1300-luvulta asti. Mihály Zichy kuului suvun köyhtyneeseen haaraan. Hänen isoisänsä oli Moson komitaatin alivouti, jolla oli laaja kirjasto. Nuori Mihály vietti siellä usein aikaa lukien Voltairea ja Rousseauta. Mihályin isä oli myöhemmin poliitikkona tunnetun Ferenc Deákin koulutoveri. Mihály opiskeli 10-vuotiaasta asti Veszprémissä, kunnes siirtyi kahden vuoden kuluttua Pestiin. Hän aloitti piirtämisen jo tuolloin ja sai harrastustaan varten tukea Perczelin perheeltä. Vuonna 1840 hän piirsi omakuvan itsestään. Vuodesta 1842 hän opiskeli juristiksi Pestin yliopistossa. Lisäksi hän opiskeli maalaustaidetta Jacopo Marastonin johdolla. Vuonna 1844 hän lopetti juristin opinnot Wienissä. Hän pyrki Wienin taideakatemiaan, muttei tullut valituksi. Jonkin aikaa hän maalasi itsekseen, kunnes pääsi akatemiassa opettaneen Ferdinand Georg Waldmüllerin oppilaaksi. Hän matkusti 1846 Waldemüllerin kanssa Italiaan. Sen jälkeen maalasi kuvan "Pelastusvene", jolla olisi halunnut ottaa osaa kilpailuun Reichel-palkinnosta, mutta Waldmüllerin yhteyksien ja Akatemian taiteen vastustamisen takia hän ei saanut palkintoa.


title: Mihály Zichy

text: Vuonna 1847 hän matkusti Pietariin, jossa hänestä tuli keisari Nikolai I:n veljen vaimon piirustuksenopettaja. Sitä ennen hän osallistui suuriruhtinasperheen Euroopan-matkaan. Unkarin vuoden 1848 kansannousun jälkeen hän jätti perheensä. Zichy työskenteli valokuvaajan apulaisena ja toisinaan maalasi henkilökuvia Pietarin ylimystölle. Hän oli saanut lapsia ja yritti myös avioitua Pietarin katolisessa kirkossa, mutta venäläisten lakien mukaan avioliitto ei ollut virallinen. Vuonna 1853 hän sai toimen tsaarinperheeltä. Hän kuvitti Mihail Lermontovin ja Aleksandr Puškinin kirjoja ja kirjoituksia. Vuonna 1866 hänen perheensä muutti takaisin Unkariin. Zichy kävi itse Unkarissa harvoin. Vuonna 1871 Zichy matkusteli Länsi-Euroopassa. Hän oli 1871 Englannin kruununprinssin vieraana ja jätti Venäjän kolme vuotta myöhemmin.


title: Mihály Zichy

text: Zichy eli vuosina 1874–1879 Pariisissa, ja vuonna 1874 hän matkusti myös Englantiin. Hän oli Pariisin vuoden 1878 maailmannäyttelyn arvostelukunnan presidentti. Vuonna 1880 hän palasi Unkariin. Vuodet 1881–1882 Zichy vietti Georgiassa, jossa hän teki korvauksetta kuvituksen Georgian "Pantterintaljainen"-kansalliseepokseen. Vuonna 1883 hänellä oli näyttely Budapestissä. Zichy sai uuden toimen Venäjän hovilta, kun hänestä nimitettiin keisari Aleksanteri III:n hovimaalari. Vuonna 1885 hän teki Imre Madáchin suurimman teoksen, "Ihmisen murhenäytelmän", kuvituksen.


title: Mihály Zichy

text: Mihály Zichy kuoli Pietarissa, 29. helmikuuta 1906, kello 11 illalla. Hänet haudattiin Budapestiin 17. maaliskuuta.


title: Khánh Hòa

text: Khánh Hòa on maakunta Vietnamin eteläosassa Nam Trung Bộin alueella. Sen pääkaupunki on nimeltään Nha Trang. Maakunnan pinta-ala on 5 218 km². Vuonna 2009 maakunnassa oli 1,16 miljoonaa asukasta.


title: Khánh Hòa

text: Maakunnalla on 200 kilometriä rantaviivaa, ja siihen kuuluu manneralueen lisäksi yli 200 saarta. Maakunnan suurimmat joet ovat Cai ja Danh. Champa-valtakunta oli näillä seuduilla, ja chamien kulttuuri näkyy edelleen maakunnassa voimakkaasti.


title: Piero della Francesca

text: Piero di Benedetto de' Franceschi, tunnetaan paremmin nimellä Piero della Francesca (1416/1417 Sansepolcro – 12. lokakuuta 1492 Sansepolcro), oli italialainen taidemaalari ja matemaatikko, renessanssin taiteen uranuurtaja. Hän työskenteli Firenzessä, Urbinossa, Ferrarassa ja Roomassa tekemässä tilaustöitä. Eniten kuitenkin Arezzossa ja synnyinkaupungissaan Sansepolcrossa (entinen Borgo San Sepulcro), missä hän vietti suurimman osan elämästään. Hän oli valon problematiikasta erityisesti kiinnostuneen Domenico Venezianon oppilas. Teoksista varsinkin Todellisen ristin legendaa leimaa uskonnollinen ankaruus ja rohkealla perspektiivin käytöllä saavutettu rakenteen selkeys.


title: Piero della Francesca

text: Hän työskenteli erittäin hitaasti. Toisinaan taiteilijan isä joutui pyytelemään mesenaateilta anteeksi poikansa hitautta. Pieron taiteilijanura katkesi näön heikkenemiseen. Elämänsä loppupuolella hän kirjoitti tutkielmat "De prospectiva pingendi" (perspektiivi maalaustaiteessa) ja "De quinque corporibus regularibus" (viisi säännöllistä kappaletta), jossa hän esitti teostensa pohjalla olevat matemaattiset teoriat.


title: Pariisi–Nizza-ajo 2010

text: Pariisi–Nizza-ajo 2010 oli järjestyksessään 68. maantiepyöräilyn Pariisi–Nizza-etappikilpailu. Se alkoi prologilla Montfort-l'Amaury'ssa 7. maaliskuuta 2010 ja päättyi Nizzaan 14. maaliskuuta. Prologin lisäksi kilpailussa ajettiin seitsemän yhteislähtöetappia. Kilpailun kokonaispituus oli 1 288 kilometriä.


title: Pariisi–Nizza-ajo 2010

text: Alberto Contador voitti kilpailun alun perin 11 sekunnin erolla Alejandro Valverdeen, Luis León Sánchez oli kolmas. Valverde kuitenkin hylättiin hänen saatuaan takautuvasti kahden vuoden kilpailukiellon 1.1.2010 alkaen. Pistekilpailun voitti Peter Sagan, mäkikirikilpailun Amaël Moinard, nuorten (alle 25-vuotiaiden) kilpailun Roman Kreuziger ja joukkuekilpailun Ag2r-La Mondiale.


title: Pariisi–Nizza-ajo 2010

text:
Lähde:Cyclingnews
Lähde:Cyclingnews


title: Pariisi–Nizza-ajo 2010

text:
Lähde:letour
Seuraavat 22 UCI ProTour- ja UCI Continental Circuits -joukkuetta olivat mukana vuoden 2010 Pariisi−Nizza-ajossa:


title: Walther von der Vogelweide

text: Walther von der Vogelweide (n. 1170–1230) oli keskiajan merkittävin saksankielinen lyyrikko ja tunnetuin keskiajan minnelaulajista eli saksankielisen alueen trubaduureista. Hän syntyi luultavasti Würzburgissa ja asui nuorena Wienissä. Vuodesta 1198 alkaen hän kiersi linnasta toiseen. Hänen ansiostaan minnelaulu kehittyi korkealle, sillä hän yhdisti siihen henkilökohtaisia aiheita ja aitoa luontokokemusta. Hän käsitteli myös poliittisia aiheita ja puolusti Saksan keisarin oikeuksia paavin valtaa vastaa. Myöhemmin runojen sävy muuttui uskonnolliseksi ja elegiseksi. Saksankielinen lyriikka on saanut hänen runoudestaan merkittäviä vaikutteita.


title: Walther von der Vogelweide

text: Ainoat tiedot Vogelweidesta ovat peräisin hänen runoistaan. Hän työskenteli ilmeisesti ensin kuningas Filipin ja myöhemmin erään piispan hovissa, kunnes Saksan Fredrik II lahjoitti hänelle maa-alueen, josta hän sai elantonsa loppuelämäkseen.


title: Walther von der Vogelweide

text: Vogelweidella oli ilmeisesti kirkkolaulajan koulutus, ja hän käytti myös runoissaan kirkkolaulujen muotoja. Itse runot käsittelivät rakkautta ja naisia. Niille on tyypillistä, että kertojaminän sukupuoli jää hämäräksi tai selviää vasta runon lopulla.


title: Esa Välioja

text: Esa Välioja (s. 27. syyskuuta 1958 Borås, Ruotsi) on suomalainen entinen jääkiekkopuolustaja. Hän pelasi urallaan 172 ottelua jääkiekon SM-liigassa Tapparan ja KalPan riveissä. Väliojalla on hallussaan SM-liigan ennätys, sillä hän on teki 31. tammikuuta 1982 ottelun avausmaalin vain ajassa 0.05 hänen pelatessa Tapparan riveissä. Nopeimman ottelun tai erän avausmaalin tekijän ennätykseen on yltänyt myös Risto Alho (1967), Jari Laiho (1979), Jarmo Jamalainen (1979), Keijo Kivelä (1982) ja Seppo Ahokainen (1983).


title: Esa Välioja

text: Välioja tunnettiin myös joukkueen huuliveikkona ja maalien jälkeisistä kuperkeikoistaan. Hän ei tehnyt SM-liigassa kovin kovia tehoja (19+17=46), mutta niitä syntyi lähes piste per peli -tahdilla I-divisioonavuosina.


title: Esa Välioja

text: Välioja syntyi Ruotsissa, mutta aloitti uransa Tapparassa kaudella 1979-80. Hän pelasi Tapparassa kolme kautta voittaen SM-hopeaa 1981 ja Suomen mestaruuden 1982. Välioja pelasi vuodet 1982–1986 I-divisioonaa Kalevan Pallon riveissä. Hän oli nostamassa joukkuetta SM-liigaan keväällä 1986 ja pelasi KalPan riveissä vielä kaudet 1986–87 ja 1987–88 SM-liigaa.


title: Valkokuvedelfiini

text: Valkokuvedelfiini eli valkokylkidelfiini eli keltalaikkudelfiini ("Lagenorhynchus acutus") on Pohjois-Atlantilla elävä kirjava delfiinilaji, jonka maailmanlaajuisen kannan kooksi arvioidaan yli satatuhatta yksilöä. Molekyylianalyysien perusteella se ei ole läheistä sukua muille valkokuvedelfiinilajeille ("Lagenorhynchus"), joten sen taksonominen luokittelu saattaa vielä muuttua. Nisäkäsnimistötoimikunta on ehdottanut, että lajin suomenkieliseksi nimeksi vaihdettaisiin keltalaikkudelfiini.


title: Valkokuvedelfiini

text: Valkokuvedelfiinin pullea ruumis on keskimäärin 2,5–3 metriä pitkä ja painaa 180–250 kilogrammaa. Sillä on sirpinmuotoiset evät, paksu pyrstö, ulkoneva kuono sekä 30–40 paria teräviä hampaita. Jopa 50 cm korkea selkäevä on teräväkärkinen, mistä tulee myös eläimen tieteellinen nimi ( tarkoittaa ’terävää’). Rintaevät ovat noin 30 cm ja pyrstön haarat 30–60 cm pitkät. Naaraat ovat yleensä huomattavasti pienempiä kuin koiraat.


title: Valkokuvedelfiini

text: Valkokuvedelfiinin selkäpuoli on musta ja vatsapuoli valkoinen alaleuasta peräaukkoon. Harmaissa kyljissä on kellertäviä laikkuja, jotka ovat tyypillisiä vain tälle lajille. Silmien ympärillä on mustat renkaat.


title: Valkokuvedelfiini

text: Valkokuvedelfiinit elävät Pohjois-Atlantin viileissä ja subarktisissa vesissä. Pohjois-Amerikassa niitä esiintyy Cape Codin niemimaalta Grönlannin etelärannikolle ulottuvalla vyöhykkeellä sekä Saint Lawrencen estuaarissa. Grönlannista levinneisyysalue jatkuu Norjanmeren kautta koilliseen Barentsinmerelle sekä etelään Irlanninmerelle ja Pohjanmerelle aina Bretagnen rannikolle saakka. Yksittäisiä havaintoja on tosin tehty niinkin etelässä kuin Gibraltarinsalmessa ja Azoreilla. Itämeressä valkokuvedelfiinit ovat äärimmäisen harvinaisia.


title: Valkokuvedelfiini

text: Valkokuvedelfiinit pysyttelevät enimmäkseen avomerellä, mannerjalustojen ja -rinteiden tuntumassa, missä vesi on 40–270 metriä syvää – joskus niitä kuitenkin esiintyy myös syvänmeren alueella. Ne suosivat vähäsuolaista merivettä, jonka lämpötila on +6…+20 °C. Yleensä ne eivät pysy sukelluksissa viittä minuuttia kauempaa.


title: Valkokuvedelfiini

text: Valkokuvedelfiinit synnyttävät kahden tai kolmen vuoden välein. Raskaus kestää kymmenisen kuukautta, ja poikaset syntyvät yleensä kesä- tai heinäkuussa. Tavallisesti emo saa yhden poikasen, joka on noin 107–122 cm pitkä ja painaa 25 kg. Emo imettää sitä 18 kuukautta. Sukukypsyyden valkokuvedelfiinit saavuttavat noin kaksitoistavuotiaina, jolloin koiraan pituus on keskimäärin 2,1–2,4 m ja naaraan 1,94–2,22 m. Koiraat voivat elää kaksikymmentäkaksivuotiaiksi ja naaraat kaksikymmentäseitsemänvuotiaiksi.


title: Valkokuvedelfiini

text: Valkokuvedelfiini on laumaeläin, joka voi muodostaa jopa tuhannen yksilön parvia. Lähellä rantaa elävissä parvissa on kuitenkin tavallisesti vain 10–60 yksilöä – Pohjois-Amerikan rannikolla tätäkin vähemmän. Suurista parvista ilmeisesti karkotetaan juuri sukukypsiksi tulleet koiraat sekä yksilöt, jotka eivät ole vielä saavuttaneet sukukypsyyttä. Joskus valkokuvedelfiinit muodostavat sekaparvia pallopäävalaiden ja muiden delfiinien kanssa tai hakeutuvat suurten hetulavalaiden vanaveteen etsiessään ravintoa. Niiden pahimpia vihollisia ovat miekkavalaat ja hait.


title: Valkokuvedelfiini

text: Valkokuvedelfiinit vaeltavat laajoilla alueilla, mutta tutkimusten perusteella tämä ei todennäköisesti ole kausittaista vaan johtuu saaliseläinten kannanvaihtelusta. Niiden pääasiallista ravintoa ovat pienet parvikalat (silli, makrilli, turska, kummeliturska, kuoreet ja tuulenkalat) sekä katkaravut ja kalmarit.


title: Valkokuvedelfiini

text: Valkokuvedelfiinejä pyydetään jonkin verran ihmisravinnoksi Newfoundlandissa, Grönlannissa ja Färsaarilla. Enemmän niitä uhkaavat kuitenkin saasteet ja joutuminen sivusaaliiksi kalaverkkoihin. Lisäksi niitä ajautuu säännöllisesti Pohjois-Atlantin rannoille yleensä pareittain mutta joskus myös 3–15 eläimen ryhminä. Tavallisesti ne eivät selviä rannalta takaisin mereen.


title: Baskien kansallispuolue

text: Baskien kansallispuolue (, ) on Baskimaassa toimiva puolue, joka on perustettu vuonna 1895. Se on Espanjan toiseksi vanhin puolue sosialistisen työväenpuolueen jälkeen ja sillä on viisi paikkaa Espanjan edustajainhuoneessa. Baskiparlamentissa puolue on suurin 27:llä edustajalla. Puolue on hallinnut Baskimaata vuosina 1980-2009 ja 2012-. Carlos Garaikoetxea toimi presidenttinä 1980-1985, José Antonio Ardanza 1985-1999, Juan José Ibarretxe 1999-2009 ja Iñigo Urkullu vuodesta 2012 lähtien.


title: Phú Yên

text: Phú Yên on maakunta Vietnamin eteläosassa Nam Trung Bộin alueella. Sen pääkaupunki on nimeltään Tuy Hòa. Maakunnan pinta-ala on 5 061 km². Vuonna 2009 maakunnassa oli 862 tuhatta asukasta.


title: Jungle Brothers

text:
Jungle Brothers on yhdysvaltalainen vuonna 1986 perustettu hip hop -yhtye.
Yhtyeen ensimmäinen albumi "Straight out of the Jungle" julkaistiin vuonna 1988. Albumin single ”I’ll House You” oli housea ja hip hopia yhdistelleen hip house -tyylin tunnetuimpia hittejä.


title: Jungle Brothers

text: Tyyliltään Jungle Brothers on East Coast hip hopia (itärannikon hip hop tai New Yorkin rap). Yhtye yhdistelee hip hopiin jazz-sampleja. Jungle Brothers oli myös osa 1980- ja 1990-luvuilla vaikuttanutta Native Tongues -kollektiivia yhdessä muun muassa De La Soulin, A Tribe Called Questin ja Black Sheepin kanssa.


title: Jungle Brothers

text: Jungle Brothersin jäsenet ovat Mike Gee, Sammy B ja Afrika Baby Bam.


title: Isoriikinkukkokehrääjä

text: Isoriikinkukkokehrääjä ("Saturnia pyri") on Euroopan kookkain luonnonvarainen perhoslaji.


title: Isoriikinkukkokehrääjä

text:
Isoriikinkukkokehrääjän siipien kärkiväli voi olla jopa 9–17 cm, koiraat ovat naarasta pienempiä. Perhonen on yleisväritykseltään ruskean harmaa ja kaikissa siivissä on kirjava silmätäplä. Etusiipien tyvi ja selkä ovat tumman suklaanruskeat.
Isoriikinkukkokehrääjä esiintyy Pohjois-Afrikassa, Euroopassa lähinnä Alppien eteläpuolella ja levinneisyysalue jatkuu pitkälle Aasiaan. Lentää elinalueellaan maaliskuun lopusta kesäkuuhun.


title: Isoriikinkukkokehrääjä

text: Laji lentää öisin. Isoriikinkukkokehrääjä elää avoimessa maastossa, jossa on joitakin pensaita ja puita. Talvehtii kotelona yhdestä kahteen kertaa.


title: Isoriikinkukkokehrääjä

text: Toukan pääasiallinen ravintokasvi on saksanpähkinä, mutta laji kelpuuttaa myös koko joukon muita lajeja.


title: Chianti senese

text: Chiantin seutu sijaitsee Firenzen ja Sienan välissä ja se on Toscanan kuuluisimpia alueita. Sen mäkisellä seudulla on tuotettu viiniä jo etruskien ajoista saakka, ja sen viinitarhoissa tuotetaan kuuluisaa Chianti-viiniä. Siellä on myös paljon oliivipuutarhoja, maatiloja ja villoja. Chiantin seudulla on pikkukaupunkeja kuten Castellina in Chianti, Radda in Chianti, Gaiole in Chianti ja Greve in Chianti.


title: Luettelo Suomen virallisen singlelistan ykkösistä vuonna 1994

text: Tämä on luettelo Suomen virallisen singlelistan ykkösistä 1994, joka sisältää kärkipaikkaa hallussaan pitäneet singlet vuonna 1994.


text: Vuodesta 1994 eteenpäin listaa on julkaistu viikoittain Radiomafiassa (nykyinen YleX) Suomen Ääni- ja kuvatallennetuottajien (nykyinen Musiikkituottajat – IFPI Finland) valtuuttamana.


title: Valkokuvedelfiinit

text: Valkokuvedelfiinit ("Lagenorhynchus") on delfiinisuku, johon kuuluu seuraavat kuusi lajia:


title: Hollow

text: "Hollow" on yhdysvaltalaisen metalliyhtye Panteran single albumilta Vulgar Display of Power vuodelta 1992. Kappaleen sanat kertovat ihmisestä, joka on joutunut koomaan tai tilaan, jossa hän ei pysty tiedostamaan ulkoista maailmaa. Sanat olivatkin ensimmäiset bändin historiassa, jotka kertovat totuudenmukaisesta henkilöstä.


title: Hollow

text: Kappale on albumin viimeinen ja se oli ensimmäisiä Panteran post-thrash tuotannossa olevia kappaleita, jossa kuullaan harmoniakulkuja sähkökitaralla sekä akustista kitaraa, jota kuullaan taustalla. Myös laulu on muuttunut. Laulu on laulaja Phil Anselmolla pehmeämpi alussa, mikä hiukan synnyttää ristiriitaisia tunteita albumin jo edustaessa raskasta Panteran antia. Laulu muistuttaa Panteran aikaisemmalta levyltä, Cowboys from Helliltä, julkaistulta Cemetery Gatesilta. Keskikohdassa kitaristi Dimebag Darrell soittaa rauhallisen kitarasoolon, jonka jälkeen soittimet alkavat soittaa raskasta kuviota, jolloin Anselmon vahva vokalisointi myös saa alkunsa. Kappale onkin raskas, ollen jopa laahaava. Kappale muistuttaa kulultaan Metallican "Fade to Blackia": rauhallinen intro, loppua kohden musiikin muuttuminen raskaammaksi ja molemmat voitaisiin laskea power balladeiksi.


title: Hallakehrääjä

text: Hallakehrääjä ("Poecilocampa populi"), aikaisemmalta nimeltään haapakehrääjä, on karvakehrääjiin lukeutuva perhoslaji. Se kuuluu syksyn viimeisiin perhosiin.


title: Hallakehrääjä

text: Hallakehrääjä on keskikokoinen, tukevarakenteinen ja karvainen perhonen. Yleisväritykseltään laji on tumma ja läpikuultavien, tummanharmaiden siipien poikki kulkee kaksi vaaleankellertävää juovaa. Siipiväli on 35–45 mm, naaraat ovat koiraita kookkaampia. Koirasperhosella on tuuheat, sulkamaiset tuntosarvet.


title: Hallakehrääjä

text:
Toukka on kirjava, karvakehrääjille tyypilliseen tapaan karvainen. Toukan väritys vaihtelee, mutta sen niskassa on tunnusomainen punaruskea täplä.
Laji on hyvin yleinen kaikkialla, missä kasvaa pajuja ja haapaa. Lentoaika alkaa vasta syyshallojen alettua ja Suomessa aikuiset perhoset ovat lennossa syyskuun loppupuolelta lokakuun loppuun, Keski-Euroopassa jopa joulukuulle saakka.


title: Hallakehrääjä

text: Hallakehrääjä suosii lehtipuuvaltaisia metsiä ja pensaikkoja. Naaras houkuttelee koiraita ilmaan erittämillään feromoneilla, jotka koiras haistaa tuuheilla tuntosarvillaan. Täysikasvuisten perhosten suuosat ovat surkastuneet ja aikuinen perhonen elääkin vain muutaman päivän, joiden aikana se parittelee ja munii.


title: Hallakehrääjä

text: Koiras lentää melko lyhyenä aikana alkuillasta mutta naaras jatkaa lentoa myöhempään yöhön. Perhonen kestää pientä pakkasta ja pysyy aktiivisena vaikka lämpötila putoaisikin nollan alapuolelle. Molemmat sukupuolet lentävät valolle. Parittelu kestää yöstä seuraavan päivän iltapäivään. Naaras munii 120–170 munaa puiden oksille ja kuorenrakoihin ja kuolee heti saatuaan viimeiset munat munituksi. Laji talvehtii munana. Toukat kuoriutuvat seuraavan vuoden huhti-toukokuussa ja ovat pääasiassa yöaktiivisia. Toukka on täysikasvuinen kesäkuun lopulla ja koteloituu rakentamansa kotelokopan sisään maahan, usein pudonneiden lehtien alle. Kotelossa perhonen aikuistuu jo kesän aikana mutta ne kuoriutuvat ulos kotelosta vasta ensimmäisten pakkasöiden jälkeen.


title: Hallakehrääjä

text: Toukan pääasiallinen ravintokasvi on haapa ("Populus tremula"), mutta se kelpuuttaa myös muita lehtipuita. Aikuinen perhonen ei syö mitään.


title: A Single Man

text: A Single Man on vuonna 2009 ensi-iltansa saanut yhdysvaltalainen draamaelokuva, joka perustuu Christopher Isherwoodin samannimiseen romaaniin. Elokuvan on ohjannut muotisuunnittelijana tunnettu Tom Ford, joka ensikertalaisena joutui rahoittamaan tuotannon itse.


title: A Single Man

text: Colin Firth esittää pääosassa George Falconeria, homoseksuaalia brittiläistä yliopiston opettajaa, joka asuu eteläisessä Kaliforniassa. Vuoteen 1962 sijoittuvassa tarinassa on pantu huolellisesti esille aikakauden vaatetus ja arkkitehtuuri: tuotantoryhmä on sama kuin televisiosarjassa "Mad Men", joka niin ikään sijoittuu 1960-luvulle.


title: A Single Man

text: Colin Firth sai roolistaan parhaan miespääosan Oscar-ehdokkuuden.


title: A Single Man

text: Helsingin Sanomien Nyt-liitteen viisi kriitikkoa antoivat elokuvalle pistekeskiarvon 2,4.


title: Heinähukka

text: Heinähukka ("Macrothylacia rubi") on karvakehrääjiin kuuluva keskikokoinen perhoslaji. Se kuuluu alkukesän yöperhosiin, mutta lajin tapaa helpoimmin toukkana.


title: Heinähukka

text:
Heinähukan koiraat ja naaraat eroavat ulkonäöltään jonkin verran. Koirasperhoset ovat punertavan ruskeita ja naaraat vaalean rusehtavanharmaita. Etusiiven poikki kulkee molemmilla sukupuolilla kaksi kapeaa, vaaleaa raitaa kun takasiipien väritys on tasainen. Erotuksena muista samantapaisista lajeista, heinähukan etusiivessä ei ole vaaleaa keskitäplää. Koirailla on tuuheat, sulkamaiset tuntosarvet. Siipiväli on 40–65 mm ja naarasyksilöt ovat selvästi koiraita kookkaampia.
Nuori toukka on tumma ja siinä on kapeita, keltaisia poikkijuovia. Täysikasvuinen toukka on silmiinpistävä, jopa kymmensenttinen ja mustanruskea. Toukat ovat kokonaan tuuhean karvan peittämiä ja ihokontakti karvojen kanssa voi aiheuttaa voimakkaan allergisen reaktion.


title: Heinähukka

text:
Heinähukka on hyvin yleinen laji Oulun korkeudelle saakka. Lentoaika on Suomessa kesäkuun alusta heinäkuun alkuun.
Laji talvehtii täysikasvuisena toukkana ja tavallisimmin heinähukan tapaa syksyllä toukkien etsiessä talvehtimispaikkaa tai keväällä kun toukat lähtevät uudestaan liikkeelle. Toukat koteloituvat keväällä maahan rakentamansa harvan, putkimaisen kotelokopan sisään. Kotelovaihe kestää 5–8 viikkoa.


title: Heinähukka

text: Heinähukkaa tavataan kaikenlaisissa heinää kasvavissa ympäristöissä. Koiraat lähtevät lentoon iltapäivällä, yleensä aurinkoisella säällä. Naaraat piileskelevät kasvillisuuden seassa ja aktivoituvat vasta hämärän tullessa. Naaraat käyttävät feromoneja houkutellakseen koiraita luokseen. Molemmat sukupuolet lentävät valolle, naaraat koiraita useammin.


title: Heinähukka

text: Naaras munii noin 250 munaa heinille 30–40 munan ryhmiin. Toukat ovat aktiivisia öiseen aikaan.


title: Heinähukka

text: Toukka elää monilla ravintokasveilla, mm. eri heinälajeilla ("Poaceae"), koivuilla ("Betula"), pajuilla ("Salix") ja mustikalla ("Vaccinium myrtillus"). Talvehtinut toukka ja aikuinen perhonen eivät syö mitään.


title: Second Narrows Bridge

text: Second Narrows Bridge on teräsrakenteinen rautatieristikkosilta Brittiläisessä Kolumbiassa, Kanadassa. Siinä on ylösnostettava siltajänne, minkä ansiosta korkeiden laivat pystyvät alittamaan sillan. Se ylittää Burrard Inlet -vuonon ja yhdistää pohjoisrannan North Vancouverin ja Vancouverin rataverkot toisiinsa. Sillan omistaa Canadian National -rautatieyhtiö.


title: Second Narrows Bridge

text: Siltaa Burrard Inletin yli oli suunniteltu jo vuodesta 1890. Hanketta ei kuitenkaan toteutettu taloudellisista syistä, ja ensimmäisen maailmansodan alettua hanke viivästyi jälleen. The Burrard Inlet and Tunnel Company rakensi ensimmäisen Second Narrows Bridge -maantiesillan vuonon ylitse. Se avattiin liikenteelle marraskuussa 1925. Rautatieliikenne samalla sillalla aloitettiin seuraavana vuonna. Silta rakennettiin matalaksi, lähelle vedenpintaa. Laivojen täytyi kulkea lähelle etelärantaa rakennetun nostosillan kautta. Nostosilta oli rakennettu rannan läheisyyteen kustannussyistä, sillä näin yhtiön ei tarvinnut rakentaa kalliita perustuksia syvään veteen. Alueen kapteenit olivat vastustaneet tätä suunnitelmaa. He eivät pitäneet ratkaisua turvallisena rannan läheisyydestä aiheutuvien vaaratilanteiden johdosta. Seuraavina vuosina siltaan törmäsikin useita aluksia.10. maaliskuuta 1927 rahtialus "Eurana" törmäsi siltaan aiheuttaen 80 000 dollarin vahingot, "SS Norwich City" törmäsi siltaan seuraavana vuonna ja vuonna 1930 "The Losmar" törmäsi sillan eteläjänteeseen. Vuoden 1930 syyskuussa rahtialus "Pacific Gatherer" juuttui keskijänteen alle, ja nousuvesi nosti laivan ja sen kannella makaavan siltajänteen perustuksiltaan niin, että se sortui veteen. Tämän onnettomuuden jälkeen silta pysyi suljettuna noin neljä vuotta tapaturmaa seuranneiden oikeudenkäyntien takia. Vuonna 1933 silta myytiin Brittiläisen Kolumbian provinssille, joka aloitti korjaustyöt välittömästi. Provinssi asensi uuden nostosillan sillan keskelle helpottaakseen laivojen navigointia ja avasi sillan uudelleen liikenteelle seuraavana vuonna.


title: Second Narrows Bridge

text: Vuonna 1960 uusi Second Narrows -maantiesilta rakennettiin nykyisen sillan länsipuolelle. Uusi silta oli moderni 3+3-kaistainen maantiesilta. Vuonna 1963 vanha silta jäi ainoastaan raideliikenteen käyttöön. Canadian National osti vuonna 1963 sillan provinssilta nimellisellä yhden dollarin summalla.


title: Second Narrows Bridge

text: Vanhan Second Narrows -sillan korvaava uusi ainoastaan rautatiekäyttöön suunniteltu samanniminen silta rakennettiin vanhan viereen ja avattiin liikenteelle 1969. Myös uudessa sillassa oli korkeiden laivojen läpikulun mahdollistava nostettava siltajänne. Vanha Second Narrows Bridge purettiin seuraavana vuonna. Uusi silta rakennettiin vanhaa hieman korkeammalle, ja sen eteläpäässä rautatie sukeltaa sillan kanssa samaan aikaan louhittuun Thornton-tunneliin, joka kulkee Vancouverin alitse ja yhtyy muuhun rataverkkoon Burnabyn kaupungin alueella.


title: Kip Miller

text: Kip Charles Miller (s. 11. kesäkuuta 1969 Lansing, Yhdysvallat) on entinen yhdysvaltalainen jääkiekkoilija. Miller pelasi hyökkääjänä. Hän lopetti uransa pelatessaan AHL:ssa Grand Rapids Griffinsissä kaudella 2006–2007. Ensimmäisen kerran NHL:n hänet varasi vuonna 1987 Quebec Nordiques.


title: Kip Miller

text: Kahdentoista vuoden mittaisella NHL-urallaan hän pelasi Quebec Nordiquesissa, Minnesota North Starsissa, San Jose Sharksissa, New York Islandersissa, Chicago Blackhawksissa, Pittsburgh Penguinsissa, Mighty Ducks of Anaheimissa ja Washington Capitalsissa.


title: Kip Miller

text: Miller on ainoa pelaaja New York Islandersin historiassa, joka on pelannut joukkueessa kolme kertaa.


title: Kip Miller

text: Myös Kip Millerin veljet Kevin ja Kelly ovat pelanneet NHL:ssä. Hänen serkkunsa Drew ja Ryan Miller pelaavat edelleen jääkiekkoa NHL:ssä.


title: Branhamilaisuus

text: Branhamilaisuus (engl. "Branhamism") on yhdysvaltalaisen William Marrion Branhamin (1909-1965) seuraajista käytetty nimitys. Liikkeen jäsenet itse pitävät nimitystä halventavana, he kutsuvat itseään yleensä vain "kristityiksi".


title: Branhamilaisuus

text: William M. Branham oli alun perin helluntailaisuuteen kuulunut saarnaaja, joka tuli tunnetuksi paitsi hyvänä puhujana, myös parantajana. Suomessa hän kävi saarnamatkalla vuonna 1950. Branham oli omana aikanaan laajalti tunnettu, ja hänellä oli suuri joukko vannoutuneita seuraajia. Erityisesti vuonna 1933 saamansa siunaamiskokemuksen (jossa Branham näki päälleen laskeutuvan taivaasta tulipatsaan) jälkeen Branham saavutti mainetta loistavasanaisena saarnaajana. Opillisesti hän alkoi irtaantua valtauoman helluntailaisuudesta, mikä johti lopulta Branhamin seuraajineen irtautumiseen omaksi ryhmäkseen.


title: Branhamilaisuus

text: Branham sai surmansa auto-onnettomuudessa jouluaattona vuonna 1965. Hänen maineensa kuitenkin vain kasvoi tämän myötä. Branhamin seuraajat alkoivat pitää hänen kuolemaansa eräänlaisena sovittavana marttyyrikuolemana, odottivatpa jotkut hänen seuraajistaan hänen nousevan kuolleistakin. Samalla Branhamin elämään, hänen lapsuusvuosiaan myöten, alettiin liittää yhä enemmän legendanomaisia piirteitä.


title: Branhamilaisuus

text: Branhamin opetuksen mukaan maailma ja kristikunta eli lopunaikaa, jolloin Jumala kokosi maan päällä itselleen morsiusseurakuntaa, jonka hän kutsuisi luokseen ennen maata kohtaavaa suurta ahdistusta. Ilmestyskirjan 2. ja 3. lukujen lähetyskirjeiden perusteella Branham jakoi kirkkohistorian seitsemään eri kauteen, joilla kullakin oli ollut oma sanansaattajansa eli enkelinsä. Ensimmäinen sanansaattajista oli ollut apostoli Paavali, myöhemmin sekä Martti Luther että John Wesley olivat olleet Jumalan lähettämiä sanansaattajia omalle ajelleen. Branham ei koskaan suoraan sanonut olevansa viimeisen seurakuntakauden eli Laodikean seurakunnan sanansaattaja, mutta hänen seuraajansa uskoivat yleisesti näin olevan. Nykyään branhamilaiset opettavat William Branhamin olleen viimeinen eli Laodikean seurakunnan sanansaattaja.


title: Branhamilaisuus

text: Branham opetti todellisen kristillisyyden elävän kaikkien järjestäytyneiden kristillisten kirkkojen ulkopuolella. Erityisen vastenmielinen hänelle oli roomalaiskatolinen kirkko papistoineen, jumalanpalvelusmenoineen ja sakramentteineen. Branham piti Rooman kirkkoa Ilmestyskirjan Babylonian porttona. protestanttiset kirkot ja yhteisöt olivat hänestä "porton tyttäriä" eli osallisia katolisen kirkon pahoihin tekoihin. Branham näki helluntailiikkeen synnyssä Jumalan hengen vaikutusta, mutta valitti myöhemmän kirkollistuneen helluntailaisuuden yhtä lailla hylänneen Jumalan sanan. Branham kielsi seuraajiaan järjestäytymästä kirkoksi; hänen mukaansa tämä tuhoaisi Jumalan hengen työn.


title: Branhamilaisuus

text: Opillisesti branhamilaisuus eroaa valtauoman kristillisyydestä ennen muuta siten, että se hylkää vanhakristillisen kolminaisuusopin. Branhamin mukaan Isä Jumala ja Pyhä Henki ovat molemmat Jumalan ilmenemismuotoja, eivät saman Jumalan kaksi persoonaa. Jeesuksesta Kristuksesta Branham opetti, että hän syntyi maailmaan Jumalan hengen vaikutuksesta. Varsinaisen Pyhän Hengen voitelun hän sai kuitenkin vasta Jordan-joella kasteensa yhteydessä. Vasta tässä yhteydessä hänestä tuli messias. Pyhä Henki poistui Kristuksesta hänen rukoustaistelunsa jälkeen Getsemanessa, jotta Jeesus pystyi kärsimään ja kuolemaan Golgatalla. Branhamilaisuuden tulkinta muistuttaa siis modalismia. Toisaalta Branham saattoi opettaa, että Vanhan testamentin Jehova on Uuden testamentin Jeesus Kristus.


title: Branhamilaisuus

text: Branhamin arveli, että Eevan Paratiisissa pettänyt käärme oli tuohon aikaan eräänlainen ihmisen ja apinan välimuoto. Lankeemus oli luonteeltaan seksuaalinen, ja käärme siitti Eevalle lapsen, Kainin. Kainin jälkeläisiä elää Branhamin mukaan vieläkin maailmassa. Koska he ovat kirjaimellisesti käärmeen siementä, heillä ei ole pelastuksen toivoa.


title: Branhamilaisuus

text: Branhamin mukaan pelastuksen edellytyksenä on parannus eli syntien katuminen ja niiden hylkääminen sekä Jeesuksen nimeen suoritettu upotuskaste. Liike opettaa niin kutsuttua aikuis- eli uskovien kastetta, joka tulee suorittaa upottamalla. Branhamilaisuuden mukaan vain Jeesuksen nimeen suoritettu kaste on pätevä, ei trinitaarisella muotoilulla "Isän ja Pojan ja Pyhän Hengen nimeen". Kasteen lisäksi myös intensiivinen pyhityselämä on pelastuksen edellytys. Liike korostaa myös Pyhän Hengen antamia armolahjoja eli karismoita kuten kielilläpuhumista ja parantamista.


title: Branhamilaisuus

text: Branhamilaisuuden opetus naisen asemasta ja avioerosta on vanhakantainen. Liikkeen käsityksen mukaan mies on perheen pää, ja sekä vaimo että lapset ovat hänen alamaisiaan. Vaimon tulee olla miehelleen kuuliainen, eikä hän saa koristautua liiaksi tai käyttää lyhyitä hiuksia. Avioero on sallittu miehelle, mikäli nainen tekee aviorikoksen, sen sijaan nainen ei saa erota. Seurakunnassa nainen ei saa puhua, opettaa tai pitää hallussaan johtotehtäviä; sitä vastoin hän voi rukoilla ja lausua todistuksen.


title: Branhamilaisuus

text: Branhamilaiset ovat Branhamin kehotuksen mukaisesti jättäneet järjestäytymättä kirkoiksi tai yhteisöiksi, mikä tekee branhamilaisten lukumäärän arvioimisesta hyvin vaikeaa. Maailmanlaajuisesti arviot vaihtelevat 300 000:n ja 1,5 miljoonan välillä.


title: Branhamilaisuus

text: Suomessa toimii pieni, vuonna 1982 järjestäytynyt branhamilaisyhteisö nimeltä Ehtoovalon sanoma ry. Yhdistyksen kotipaikka on Helsinki. Se järjestää viikoittain rukouskokouksen ja jumalanpalveluksen. Ehtoollista vietetään kerran kuussa.


title: Variationen für Orchester (Webern)

text: Variationen für Orchester ("Muunnelmia orkesterille", op. 30) on Anton Webernin vuosina 1940–1941 orkesterille säveltämä teos. Se on yksiosainen ja koostuu teemasta sekä kuudesta muunnelmasta. Teos esitettiin ensimmäistä kertaa 3. maaliskuuta 1943 Sveitsin Winterthurissa. Kapellimestarina toimi Hermann Scherchen. Säveltäjän sallittiin poistuvan Itävallasta esitystä seuraamaan, vaikka kotimaassa hänen musiikkiaan ei saanut esittää. Kyseessä oli hänen viimeinen matkansa Itävallan ulkopuolelle. Webern ei enää myöhemmin kuullut ainuttakaan teoksensa kantaesitystä.


title: Yhdysvaltain naisten jääpallomaajoukkue

text: Yhdysvaltain naisten jääpallomaajoukkue edustaa Yhdysvaltoja naisten jääpallokilpailuissa. Se toimii Yhdysvaltain jääpalloliiton alaisuudessa. Yhdysvaltain naisten jääpallomaajoukkueen päävalmentaja on Rob Goldnick.


title: Yhdysvaltain naisten jääpallomaajoukkue

text: Yhdysvallat ei ole sijoittunut mitalisijoille jääpallon naisten MM-kilpailuissa.


title: Yhdysvaltain naisten jääpallomaajoukkue

text: 1992 Yhdysvallat pelasi ensimmäisen naisten jääpallomaaottelunsa Ruotsia vastaan Bollnäsissä, Ruotsissa. Yhdysvallat hävisi ottelun 9–1.


title: Yhdysvaltain naisten jääpallomaajoukkue

text: Yhdysvallat osallistui ensimmäisen kerran jääpallon naisten maailmanmestaruuskilpailuihin Suomessa 2004, historian ensimmäisissä MM-kilpailuissa, joissa se jäi viimeiseksi.


title: Kanadan naisten jääpallomaajoukkue

text: Kanadan naisten jääpallomaajoukkue edustaa Kanadaa naisten jääpallokilpailuissa. Se toimii Kanadan jääpalloliiton alaisuudessa. Kanada ei ole saavuttanut mitalisijoja jääpallon naisten maailmanmestaruuskilpailuissa.


title: Kanadan naisten jääpallomaajoukkue

text: 3. joulukuuta 2005 Kanada pelasi ensimmäisen virallisen naisten jääpallomaaottelunsa Yhdysvaltoja vastaan John Rose Minnesota Ovalilla, Rosevillessa, Minnesotan osavaltiossa, Yhdysvalloissa. Ottelu päättyi tasan 2–2. Seuraavana päivänä Kanadan naiset ottivat ensimmäisen voittonsa, kun Yhdysvallat kaatui 1–3 samalla kentällä.


title: Kanadan naisten jääpallomaajoukkue

text: Ensimmäisen kerran Kanada osallistui jääpallon naisten MM-kilpailuihin 2006 Yhdysvalloissa ja sijoittui kisoissa viimeiseksi eli kuudenneksi.


title: Unkarin naisten jääpallomaajoukkue

text: Unkarin naisten jääpallomaajoukkue edustaa Unkaria naisten jääpallokilpailuissa. Se toimii Unkarin jääpalloliiton alaisuudessa. Unkari ei ole sijoittunut mitaleille jääpallon naisten maailmanmestaruuskilpailuissa.


title: Unkarin naisten jääpallomaajoukkue

text: Unkari osallistui jääpallon naisten maailmanmestaruuskisoihin ensimmäisen kerran kotikisoissaan 2007, jossa se pelasi myös ensimmäisen virallisen naisten jääpallomaaottelunsa. 11. helmikuuta 2007 pelatussa ottelussa Unkari hävisi Kanadalle 6–0. Unkari jäi kisoissa viimeiseksi.


title: Johanna von Schoultz

text: Johanna Carolina Ulrika von Schoultz (6. maaliskuuta 1813 Tukholma – 28. helmikuuta 1863 Helsinki) oli suomalais-ruotsalainen oopperalaulaja. Parhaimpina vuosinaan hän hallitsi puhtaasti kolme oktaavia ja kykeni siten laulamaan niin altolle, mezzosopraanolle kuin koloratuurisopraanolle parhaiten soveltuvia numeroita. Hän oli 1830-luvulla Euroopan tunnetuimpia oopperalaulajia.


title: Johanna von Schoultz

text: Von Schoultzin vanhemmat olivat laamanni Nils Fredrik von Schoultz ja Johanna Henrietta Gripenberg. Pariskunta muutti Kuopiosta Tukholmaan Suomen sodan (1808–1809) aikana. Nuori von Schoultz aloitti lauluopinnot Tukholmassa jo vuonna 1823 Karl Magnus Craeliuksen oppilaana. Hänen ensiesiintymisensä oli 15-vuotiaana Tuholmassa vuonna 1828 pidetyssä kirkkokonsertissa, joka oli suuri menestys. Hän konsertoi sittemmin niin Ruotsissa kuin kaikissa muissakin Pohjoismaissa sekä Saksassa ja Venäjän Pietarissa. Jatkettuaan opintojaan ja esiintymisiään muun muassa Italiassa hän siirtyi Pariisin italialaiseen oopperaan vuosiksi 1833–1835, jossa hänen ensiesiintymisensä Giulia Grisin kanssa oli jälleen suuri menestys. Pariisissa hän tutustui Gioachino Rossiniin, joka houkutteli von Schoultzin takaisin Italiaan opiskelemaan ja konsertoimaan kolmeksi vuodeksi vuosikymmenen jälkipuoliskolla.


title: Johanna von Schoultz

text: Terveytensä heikennyttyä von Schoultz palasi Suomeen vuonna 1840. Hän asettui sukulaistensa luokse Lohjalle Ojamon kartanoon. Vuonna 1842 von Schoultz avioitui varamaanmittari Felix Brandin kanssa ja vuosina 1843-1845 hän asui Lohjan Kouvolan kartanossa, jonka jälkeen asettui asumaan Hämeenlinnaan, jossa hän muun muassa perusti kuoron. Muutamia vuosia ennen kuolemaansa hän kuitenkin muutti Helsinkiin.


title: Johanna von Schoultz

text: Von Schoultz oli Ruotsin kuninkaallisen musiikkiakatemian jäsen vuodesta 1831.


title: Oikeussali

text: Oikeussali on tila, jossa selvitetään rikos- ja siviilioikeudellisia asioita. Molemmissa tapauksissa käytetään samaa tilaa, vaikka selvitettävät asiat ja osallistujien määrä vaihtelevat suuresti itse tapauksesta riippuen.


title: Oikeussali

text: Suomalaisessa oikeudenkäynnissä oikeussaliin osallistuvia henkilöitä ovat oikeuden puheenjohtaja, lautamiehet tai oikeusoppineet, syyttäjä, todistaja, asianomistaja, asianomistajan avustaja, vastaaja, vastaajan asianajaja, sihteeri sekä mahdolliset muut asianosaiset ja yleisö.


title: State highway

text: State Highway, state road tai state route viittaa tiehen, joka kulkee tietyn osavaltion sisällä. Sillä voidaan tarkoittaa osavaltion itse numeroimaa tietä tai mitä tahansa tietä, jota paikallinen osavaltio pitää kunnossa. Termi on käytössä maissa, jotka on jaettu osavaltioihin eli ainakin Yhdysvalloissa, Australiassa, Intiassa ja Meksikossa.


title: State highway

text: Yhdysvalloissa osavaltiot saavat itse päättää oman liikennemerkkinsä osoittamaan state highway -teitä. Oletuksena merkkinä toimii musta neliö, jonka sisällä on valkoinen ympyrä ja mustalla tien numero, mutta esimerkiksi Kalifornian osavaltion merkki on vihreä lapion pää, johon on kirjattu "California" sekä tien numero. Tällä hetkellä pisin Yhdysvalloissa kulkeva State highway on Montanan osavaltiossa kulkeva Montana Highway 200, jolla on pituutta 1128 kilometriä.


title: Rachael Ray

text: Rachael Domenica Ray (s. 25. elokuuta 1968) on yhdysvaltalainen televisiokasvo, julkkiskokki ja kirjailija. Hän emännöi puhe- ja lifestyle-ohjelmaa "Rachael Ray" ja kolmea kokkiohjelmaa, "30 Minute Meals", "Rachael Ray's Tasty Travels" ja "$40 a Day".


title: Rachael Ray

text: Ray syntyi Massachusettsissa Elsa Scuderin ja James Rayn tyttäreksi ja kasvoi New Yorkissa. Hänen perheellään oli oma ravintola Massachusettsissa.


title: Rachael Ray

text: 24. syyskuuta 2005 Ray meni naimisiin John Cusimanon kanssa Toscanassa, Italiassa.


title: Nick Clegg

text:
Nicholas (Nick) William Peter Clegg (s. 7. tammikuuta 1967) on brittiläinen poliitikko. Hän oli liberaalidemokraattisen puolueen puheenjohtajana 2007-2015. Vuoden 2010 parlamenttivaalien jälkeen Clegg valittiin varapääministeriksi konservatiivien ja liberaalidemokraattien koalitiohallitukseen.
__notoc__
Nick Clegg syntyi Chalfont St Gilesissa, Buckinghamshiressä vuonna 1967 neljälapsisen perheen kolmantena lapsena. Nickin isä on puoliksi venäläinen pankkiiri, joka toimii johtajana United Trust Bankissa. Hänen isoisänsä Ignaty Zakrevsky oli Keisarillisen Venäjän senaatin oikeuskansleri. Nickin hollantilainen äiti Hermance van den Wall Bake oli erityisopettaja, joka joutui lapsena japanilaiselle keskitysleirille Jakartassa, Alankomaiden Itä-Intiassa.


title: Nick Clegg

text: Clegg kasvoi kaksikielisessä hollannin- ja englanninkielisessä kodissa. Hän puhuu myös ranskaa, saksaa ja espanjaa.


title: Nick Clegg

text: Clegg työskenteli vuoden Itävallassa hiihdonopettajana, ennen kuin meni opiskelemaan antropologiaa ja arkeologiaa Cambridgen yliopiston Robinson Collegeen vuonna 1986. Kesän 1989 hän oli harjoittelijana Helsingissä Postipankissa. Valmistuttuaan hän opiskeli vielä vuoden University of Minnesotassa, jossa kirjoitti työn syväekologian filosofiasta.


title: Nick Clegg

text: Clegg on naimisissa espanjalaisen Miriam González Durántezin kanssa ja heillä on kolme lasta.


title: Nick Clegg

text: Clegg valittiin Euroopan parlamenttiin kaudelle 1999–2004 East Midlandsista. Vuonna 2005 hän nousi parlamenttiin Sheffield-Hallamin vaalipiiristä.


title: Nick Clegg

text: Clegg valittiin liberaalidemokraattien johtoon 2007 Sir Menzies Campbellin jäätyä eläkkeelle.


title: Nick Clegg

text: Cleggin kaudella liberaalidemokraattien kannatus nousi kyselyissä ajoittain yli 20 %-yksikön ja toukokuussa 2009 jopa Labourin ohi. Huhtikuun 2010 vaaliväittelyiden jälkeen puolueelle mitattiin jopa johtavan puolueen asemaa. Vaaleissa tulos jäi kuitenkin 23 prosenttiin, jossa oli yksi prosenttiyksikkö nousua, mutta puolueen paikkamäärä väheni viidellä 57 paikkaan. Tulos johti siihen, että mikään puolue ei saanut yli puolta paikoista (ns. hung parliament), ja päädyttiin hallitusneuvotteluihin. Konservatiivien kanssa liittoutuneet liberaalidemokraatit saivat hallitukseen viisi ministerinpaikkaa.


title: Tonkawat

text: Tonkawat (wichita-intiaanien kielellä "yhdessä pysyvät") olivat historiallisella aikakaudella yksi Texasin etnisistä ryhmistä. Tonkawain omakielinen nimi oli "tiskan watish", ja he jakaantuivat vähintään kymmeneen erilliseen ja täysin itsenäiseen heimoon. Alkuperäiseksi väkiluvuksi on arvioitu noin 5 000 intiaania. Tonkawain elinkeinot perustuivat metsästykseen ja keräilyyn maanviljelyn jäädessä selvästi vähäisempään asemaan. Ensimmäiset tonkawain kanssa kosketuksiin joutuneet eurooppalaiset olivat mahdollisesti löytöretkeilijät Cabeza de Vaca ja Hernando de Soto, jotka kohtasivat 1500-luvun alkupuolella monia Pohjois-Amerikan eteläisiä intiaanikansoja.


title: Tonkawat

text: 1700–1800-luvuilla tonkawain kielikunnan heimot hallitsivat keskistä Texasia San Antonion seudulta lähelle Trinityjokea ja Coloradojoen alajuoksua. Heidän vihollisiaan olivat kaikki apassien heimot. Lähialueille levittäytyneet espanjalaiset siirtolaiset eivät kyenneet voittamaan puolelleen tonkawain luottamusta, vaan kävivät sotaa näitä vastaan vuosisadan ajan. Yhdysvallat karkotti tonkawat vuonna 1859 Texasista Oklahomaan. He palasivat seuraavalla vuosikymmenellä takaisin Texasiin vähälukuisena pakolaisryhmänä, mutta joutuivat siirtymään lopullisesti Oklahomaan vuonna 1883.


title: Tonkawat

text: Tonkawain alkuperä on kiistanalainen ja heistä olevat 1500-luvun merkinnöt eivät ole täysin luotettavia. Joidenkin uusimpien lähteiden mukaan heimon alkuperä juontaa 1680-luvun keski-Texasista, jossa useat erikieliset intiaaniryhmät harhailivat apassien hyökkäysten jäljiltä ja liittyivät yhdeksi joukoksi, jota alettiin kutsua tonkawiksi. Näin ollen kysymyksessä ei ollut puhdasverinen kansakunta, vaan erilaisia etnisiä taustoja omaava monikansallinen yhteisö, jossa eri murteet, kielet ja sanat muokkautuivat omaksi erilliseksi kielikunnaksi.


title: Tonkawat

text: Tonkawain ja muiden eteläisten tasankojen heimojen elämä muuttui 1600-luvun lopulla, kun espanjalaiset perustivat Texasiin pienen siirtokunnan ja ryhtyivät käännyttämään paikallisia intiaaneja katoliseen uskoon. Tonkawat, kuten monet muutkin alueen heimoista, eivät olleet halukkaita luopumaan omasta uskonnostaan, vaan suhtautuivat vihamielisesti muukalaisiin. Myös Ranskalaiset tekivät joitakin yrityksiä Meksikonlahdelta Texasin rannikon valtaamiseksi. René La Sallen Mississippijoen suulle perustama Uuden-Ranskan siirtokunta, joka tunnettiin Louisienen -nimellä, lähetti kauppiaita Texasiin. Alueen intiaanit osoittivatkin paljon suurenpaa kiinnostusta ranskalaisten kauppatavaroihin kuin espanjalaisten kristinuskoon.


title: Tonkawat

text: Uuden-Ranskan kauppiaiden mukana kulkeutui eteläisille tasangoille muun muassa teräskirveitä, tuliaseita, puuvillavaatteita ja huopia. Vastineeksi ranskalaiset halusivat erilaisten nahkojen ja turkisten lisäksi orjia. Vapaan kädet tälle menettelylle antoi Ranskan kuninkaan Ludvig XIV:n säätämä "Mustan lainsäädös" (tunnettu nimillä "Code Noir" ja "Black Code"), joka salli orjien hyväksikäytön. Pienellä muutoksella tämä lainsäädös sulki piiriinsä myös intiaaniorjat.


title: Tonkawat

text: Samoihin aikoihin Texasin intiaanit rannikkoheimoja lukuun ottamatta hankkivat itselleen hyvän hevoskannan Uuden-Meksikon alueella tapahtuneen pueblo-kapinan seurauksena. Tonkawat ja muut paikalliset heimot joutuivat puolustamaan kyliään pohjoisesta ja lännestä tulevia apasseja ja comancheja vastaan, jotka ratsuja saatuaan levittäytyivät yhä etelämmäksi. Itäisinä apasseina tunnetut lipanit hyökkäilivät jatkuvasti tonkawien kyliin. Myös paikalliset hatenait, joka oli monen caddoan-kielisen heimon liittokunta, olivat tonkawain perinteisiä vihollisia.


title: Tonkawat

text: Vuonna 1719 ranskalaisen Bernard de la Harpen retkikunta vieraili tonkawain kylissä ja tapasi heitä tasankojen laidoilla metsästämässä biisoneita. Retkikunnan jäsenet kutsuivat intiaaneja nimellä "tankaoye". Nämä suhtautuivat vieraisiin ystävällisesti ja säilyttivät hyvät välit myös myöhempien aikojen ranskalaisiin. Aiempina vuosisatoina huonoissa väleissä keskenään olleet Ranska ja Espanja elivät näennäisessä sovussa Texasissa ja Louisianassa. Ludvin XIV:n pojanpojan Filip V:n nousu vuonna 1700 Espanjan valtaistuimelle oli rauhoittanut kansojen keskinäiset välit.


title: Tonkawat

text: Vuosina 1746–1749 Texasiin levittäytyneet espanjalaiset fransiskaanimunkit kokosivat paljon tonkawia kolmelle lähetysasemalleen San Xavieriin. Seuraavan vuosikymmenen aikana fransiskaanit luopuivat käännytystyöstään tonkawien kääntyessä heitä vastaan. Vuoteen 1770 espanjalaiset pitivät tonkawia vihollisinaan, mutta hieroivat lopulta sovintoa päästäkseen parempiin kauppasuhteisiin Texasin intiaanien kanssa. Valkoiset kauppiaat lähetettiin tonkawain luo käymään kauppaa, mutta kauppamiesten mukana kulkeutui intiaanien kyliin niin kutsuttuja "valkoisen miehen tauteja", joista isorokko osoittautui kuolettavaksi. Tonkawain lukumäärä putosi arvioiden mukaan puolella ja heimoja yhdistyi toisiinsa.


title: Tonkawat

text: Vuonna 1779 tonkawain ylipäälliköksi nousi El Mocho (typistetty), joka oli syntyperältään lipan-apassi. Hänet oli adoptoitu heimoon hänen vietettyään sitä ennen nuoruutensa tonkawain vankina. Espanjalaiset toivoivat tonkawain siirtyvän kiinteisiin kyliin El Mochon johtamina, mutta päällikkö kieltäytyi noudattamasta toivomusta. Noin 1500 tonkawaa jatkoi samoiluaan Texasin tasangoilla Brazos- ja Trinityjokien välisillä alueilla.


title: Tonkawat

text: Espanjalaisten harmiksi El Mocho onnistui solmimaan kauppaliiton tonkawain ja lipanien välille. Liitto laajeni ja muuttui hiljalleen sotaliitoksi. Vuonna 1781 El Mocho ryhtyi johtamaan espanjalaisten asutuksia vastaan suunnattuja sotaretkiä, joihin osallistui yhdistyneitten tonkawain ja lipanien lisäksi joitakin comanchien ja caddojen irrallisia ryhmiä. El Mochon suurin unelma oli rakentaa voimakas intiaaniliitto, joka käsittäisi tuhansia sotureita eri heimoista.


title: Tonkawat

text: Espanjalaisilla tuli kiire hankkia avukseen liittolaisia niistä heimoista, joihin El Mochon vaikutusvalta ei yltänyt. Kahden seuraavan vuoden aikana taistelut kääntyivät kuitenkin yhä enemmän espanjalaisten tappioksi. Vuonna 1784 he kutsuivat El Mochon rauhankonferenssiin sotilastukikohtaansa, joka kantoi nimeä La Bahia. Tonkawapäällikkö noudatti kutsua ja maksoi siitä hengellään, sillä espanjalaiset sotilaat ampuivat hänet La Bahiassa. Sotatila päättyi tapahtumaan. Espanjalaiset jäivät Texasiin, ja tonkawain ja lipanien sotaliitto hajosi. Myöhemmin 1800-luvun taitteessa liiton osapuolet yhdistivät joukkonsa hetkellisesti, mutta ajautuivat taas pian erimielisyyksiin.


title: Tonkawat

text: Texasin tasavallan (1836 - 1845) lyhyen kukoistuskauden aikana tonkawat pyrkivät hyviin väleihin uuden valtion kanssa päällikkönsä Placidon myötävaikutuksella. Tilannetta hyödyntävät texasilaiset palkkasivat tonkawia tiedustelijoiksi rajavartijajoukkoihinsa ja käyttivät liittolaisiaan puskurina tasankojen intiaanisodissa. Tonkawat itse eivät hyötyneet texasilaisista odottamallaan tavalla. Vaikka he olivat valmiit kaatumaan sodissa Texasin puolesta oli heidän kohtelunsa huonoa tasavaltalaisten keskuudessa. Tonkawista tuli väkivallan uhreja useammin kuin muista alueen intiaaneista. Lainsuojattomien tekemät varkaudet ja muut tihutyöt vieritettiin yleisesti tonkawain syyksi.


title: Tonkawat

text: Tilannetta pahensivat entisestään lisääntyneet huhut tonkawain harjoittamasta kannibalismista, joka kääntyi voimakkaasti heitä itseään vastaan. Jotkut tutkijat uskoivat tonkawain kannibalismin rajoittuneen rituaaleihin, joissa syötiin kuolleiden omaisten lihaa. Monet silminnäkijäin tekemät havainnot kertoivat kuitenkin vihollisen syömisestä. Tarinat tonkawain kannibalismista levisivät yhtä lailla valkoisten kuin intiaanienkin levittäminä.


title: Tonkawat

text: Oklahoman intiaanireservaattiin idästä pakkomuuttaneet chickasawit, cherokeet, choctawit ja creekit pitivät tasankojen vakioasukkaiden tavoin tonkawain ihmislihan syöntiä vastenmielisenä tapana. Tonkawat leimattiin hylkiöiksi ja monet paikalliset heimot alkoivat metsästää heitä riistan tavoin. Jopa jotkut Euroopasta Texasiin muuttaneet uudisasukkaat pitivät tonkawain tappamista urheiluun verrattavana huvina.


title: Tonkawat

text: Texasin jouduttua Yhdysvaltain hallinnon alle joutuivat vähälukuiset tonkawat turvautumaan amerikkalaisiin. Vuonna 1858 tonkawat auttoivat Yhdysvaltain armeijaa comancheja vastaan käydyissä sodissa. Seuraavana vuonna Yhdysvaltain hallitus pakotti tonkawat Oklahomaan reservaattiin. Vuonna 1861 alkaneessa Amerikan sisällissodassa tonkawat siirtyivät Etelävaltioiden puolelle. Vuotta myöhemmin he saivat maksaa tästä kalliin hinnan. Pohjoisvaltioita tukevat joukot hyökkäsivät heidän kyläänsä Oklahoman intiaaniterritorissa ja surmasivat 139 tonkawaa, heidän joukossaan naisia ja lapsia sekä kylän vanha päällikkö Placido. Yleisimmän uskomuksen mukaan hyökkääjät olivat Kansasista tulleita delawareja, shawneita ja osageja. Verilöylyyn osittain osallisiksi epäillyt comanchet ja wichitat syyttivät teosta yksinomaan shawneita ja delawareja, ja uskoivat massamurhan mahdollisena motiivina olleen kosto tonkawain harjoittaman kannibalismin vuoksi..


title: Tonkawat

text: Tonkawat eivät koskaan toipuneet tuhoiskusta. Eloonjääneet viettivät tapahtuman jälkeen kiertelevää elämää avoimilla tasangoilla, kunnes kerääntyivät Texasiin Fort Griffiniin, josta saivat turvapaikan vihollisten hyökkäyksiä vastaan. Seuraavien vuosien aikana monet tonkawat värväytyivät Yhdysvaltain armeijaan ja osallistuivat kiowia ja comancheja vastaan käytyihin sotiin vuodesta 1864 vuoteen 1875.


title: Tonkawat

text: Suurimman osan 1900-lukua tonkawain määrä oli alta sadan. Suuren laman aikana Yhdysvaltain presidentiksi nousseen Franklin D. Rooseveltin virkakautena (1933 - 45) intiaanien asema muuttui jonkin verran parempaan suuntaan. Rooseveltin mukana tullut "uusjako" (New Deal) lievitti lamakauden ongelmia ja toi uusia toimipaikkoja intiaaniasiain hallintoon. Siviilien luonnonsuojelujoukot (Civilian Conversation Corps eli CCC) työllistivät paljon intiaaneja metsien istutuksessa, järvien puhdistamisessa, luonnonsuojelualueiden kunnostamisessa ja metsäpalojen sammuttamisessa. CCC:n työntekijöiden ansiosta tonkawain historiallisille maa-alueille avattiin 1930-luvun aikana Texasin ensimmäinen puisto, joka kantaa nimeä Mother Neff State Park.


title: Tonkawat

text: Yhdysvaltain alkuperäisväestön erääksi suurimmaksi hyväntekijäksi nousi Amerikan intiaanien puolustusjärjestön (American Indian defence Association) perustaja ja intiaanikomissaari John Collier, joka Rooseveltin toimikauden aikana onnistui parantamaan intiaanien asioita merkittävästi. Collierin avustuksella tonkawat monien muiden heimojen tavoin saivat uuden perustuslain 1938. Lakia korjailtiin myöhemmin kahteen otteeseen vuosina 1977 ja 1994.


title: Tonkawat

text: Tonkawien nykyinen reservaatti sijaitsee Oklahomassa Kayn piirikunnassa samalla paikalla, jonka Yhdysvallat luovutti heille 1881. Heimon asioita hoitaa kolmihenkinen komitea, jonka päämajan yhteydessä Fort Oaklandissa toimivat myös bingohalli ja tonkawain kulttuuriperinnettä esittelevä museo. Vuonna 1970 tonkawain määrä oli vain 60 henkeä, mutta nyttemmin tämä määrä on kymmenkertaistunut.


title: Tonkawat

text: Tonkawain murre erosi selvästi ympäristön kansojen puheesta, ja on antanut tutkijoille paljon työtä. Osa kielitieteilijöistä uskoi heidän olleen lähtöisin muualta tai eläneen eristyksissä naapureistaan. Jotkut nykytutkijat pitävät tonkawia monikansallisena yhteenliittymänä, jossa eri kielet ja murteet olivat muokkautuneet erilliseksi kielikunnaksi. Tätä varsinaisten tonkawain kieltä puhuvia ryhmiä olivat "yojuanet", "mayeyet" ja "ervipiamet", mahdollisesti myös "cavat", "tishinit" ja "tohot". Monet tonkawain alaryhmät edustivat kuitenkin coahuiltecain, tunicain tai karankawain kieliperheitä. Tonkawiin monesti yhdistetyt deadoset puhuivat Louisianan atakapai-murteisiin kuulunutta bidain-kieltä.


title: Tonkawat

text: Texasin alueen varhaiseen historiaan liitetty caddoankieli poikkesi täysin tonkawain murteesta, ja Mississipin itäpuolella hallitsivat taas muut kielet. Tonkawain esihistoria on kiinnostanut etnologeja vuosisatojen ajan, ja joidenkin tutkimusten mukaan tonkawain esi-isät olivat siirtyneet Texasiin pohjoisemmilta tasangoilta vasta 1600-luvun aikana.